Pejuang tak terlibat cubaan tukar kerajaan Ismail Sabri: Mukhriz

Presiden Parti Pejuang Datuk Seri Mukhriz Tun Dr Mahathir hari ini berkata parti itu hanya memberi tumpuan kepada Pilihan Raya Umum Ke-15 (PRU15) dan tidak akan terlibat dengan sebarang percubaan untuk menukar kerajaan sedia ada.

Beliau turut menegaskan parti itu tidak terlibat dalam dakwaan terbaharu bahawa Presiden Bersatu Tan Sri Muhyiddin Yassin sudah mendapat sokongan 119 Ahli Parlimen untuk menjadi Perdana Menteri semula, lapor Bernama.

Beliau berkata sekiranya benar, perkara tersebut perlu dibuktikan serta tidak boleh sekadar mendakwa sahaja.

“Dalam hal percaturan politik nak tumbangkan kerajaan sedia ada, tukar Perdana Menteri kami (Pejuang) tak campur tangan. Kami pun empat orang sahaja, bagi kami (Pejuang) hanya membuat persiapan menghadapi PRU15.

“Saya ingat rakyat pun dah meluat kalau asyik nak tukar-tukar ini, dah penat,” katanya pada sidang media selepas menghadiri Program Pemukiman Parti Pejuang Negeri Kelantan yang turut dihadiri Timbalan Presiden Pejuang, Datuk Marzuki Yahya di sini hari ini.

Mukhriz yang juga Ahli Parlimen Jerlun berkata demikian ketika diminta mengulas dakwaan Presiden Warisan Datuk Seri Mohd Shafie Apdal bahawa beliau dihubungi Muhyiddin bagi mendapatkan sokongan untuk menjadi Perdana Menteri semula kerana sudah mendapat sokongan 119 ahli Parlimen.


Sesi persekolahan penggal tiga 2021/2022 ditangguh seminggu

Kementerian Pendidikan Malaysia (KPM) menangguhkan pembukaan sesi persekolahan penggal tiga 2021/2022 di seluruh negara susulan bencana banjir yang berlaku di beberapa negeri.

Menteri Kanan Pendidikan, Datuk Dr Radzi Jidin berkata bagi negeri kumpulan A sesi persekolahan akan bermula pada 9 Januari 2022 dan 10 Januari 2022 bagi sekolah di negeri kumpulan B.

“Sepertimana yang diumumkan oleh KPM sebelum ini sesi persekolahan penggal tiga, 2021/2022 akan bermula pada 2 Januari 2022 bagi kumpulan A dan 3 Januari 2022 bagi kumpulan B.

“Bagaimanapun, mengambil kira situasi banjir semasa di seluruh negara yang melibatkan murid, ibu bapa serta guru-guru sama ada secara langsung atau tidak langsung juga yang melibatkan sekolah-sekolah sama ada sebagai pusat pemindahan sementara (PPS) ataupun sekolah yang terjejas teruk.

“KPM telah membuat keputusan bahawa sesi persekolahan penggal tiga, 2021/2022, akan ditangguhkan selama seminggu. Sekolah akan bermula pada 9 Januari 2022 bagi negeri kumpulan A dan 10 Januari 2022 bagi negeri kumpulan B,” katanya menerusi siaran video sebentar tadi.

Negeri kumpulan A terdiri daripada Johor, Kedah, Kelantan dan Terengganu, manakala kumpulan B meliputi Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya.

Beliau berkata makluman lanjut berhubung perkara itu akan dikeluarkan melalui kenyataan media KPM hari ini.

Dr Radzi berkata KPM amat cakna dan prihatin dengan kebajikan. guru, murid dan ibu bapa dalam konteks situasi banjir semasa.

“Kita sedar ini merupakan satu tempoh yang amat sukar bagi semua pihak dan kita fahami bahawa mereka memerlukan masa untuk kembali menyiapkan keperluan sebelum dapat mulakan sesi persekolahan bagi penggal tiga 2021/2022.

“Kita doakan yang terbaik buat mangsa-mangsa banjir di seluruh negara dan insya-Allah sebarang keputusan yang dibuat oleh KPM, kita sentiasa komited untuk mengambil berat kebajikan murid, ibu bapa dan guru-guru,” katanya.


Singapura kembali alami gelombang baharu jangkitan Covid-19

Singapura dalam fasa mengalami lonjakan gelombang jangkitan Covid-19 sejak 23 Ogos lalu, melaporkan lebih 1,000 jangkitan baharu dua hari berturut-turut.

Melalui data Kementerian Kesihatan Singapura hari ini, memaklumkan terdapat 1,012 kes baharu yang dikesan melibatkan 919 jangkitan komuniti, 90 di asrama pekerja migran dan tiga kes import.

Semalam negara republik itu merekodkan 1,009 kes baharu.

Empat kluster baharu disenaraikan kementerian melibatkan Lorong 8 Pusat Penjaja Toa Payoh (Toa Payoh Lorong 8 Market and Food Centre), Rumah Jagaan Woodlands, Pusat Jagaan Windsor Convalescent dan prasekolah My Little Campus (Yishun).

Manakala bagi kluster Lorong 8 Pusat Penjaja Toa Payoh merekodkan lebih 41 kes positif Covid-19 dengan masing-masing melibatkan 24 orang kakitangan dan 17 kontak isi rumah.

Kementerian Kesihatan mengarahkan semua pekerja pusat penjaja itu agar menjalani ujian saringan Covid-19.

Selain itu, kluster Rumah Jagaan Woodlands pula merekodkan 12 kes, di mana ia membabitkan 11 penghuni dan seorang kakitangan.

Kluster ketiga pula, membabitkan Rumah Jagaan Windsor Convalescent merekodkan 10 kes, melibatkan sembilan penghuni dan seorang kakitangan disahkan positif Covid-19.

Manakala, bagi kluster prasekolah My Little Campus (Yishun), terdapat 11 kes yang dikesan, membabitkan sembilan murid dan dua kakitangan.

Keempat-empat kluster itu adalah antara 16 kluster besar yang sedang dipantau oleh kementerian terbabit.

Terdapat 873 pesakit sedang dirawat di hospital dengan hampir keseluruhannya sihat dan sedang dalam pemantauan.

Daripada jumlah itu, 118 kes membabitkan pesakit yang memerlukan bantuan oksigen, dengan 21 daripadanya berada dalam keadaan kritikal di unit rawatan rapi (ICU).

Sepanjang empat minggu lalu, hampir 98.1 peratus dari pesakit kes tempatan tidak menunjukkan sebarang gejala mahupun mempunyai gejala ringan.

Sehingga semalam, Singapura merekodkan 77,804 kes dengan 60 kematian disebabkan Covid-19. – Agensi


Mat Maslan cadang MP tukar parti tidak dibenarkan bertanding semula

Datuk Seri Ahmad Maslan atau Mat Maslan mencadangkan supaya Ahli Parlimen (MP) yang bertukar parti tidak dibenarkan bertanding semula di kerusi yang dikosongkannya apabila pilihan raya kecil (PRK) diadakan semula.

Ahli Parlimen Pontian itu menggesa langkah tersebut dimasukkan sebahagian daripada Rang Undang-Undang (RUU) Perlembagaan (Pindaan) (No 3) 2022, berkaitan larangan Ahli Dewan Rakyat bertukar parti bagi menghukum MP yang keluar parti asalnya.

“Saya mencadangkan supaya yang melompat tidak dibenarkan bertanding dalam pilihan raya kecil (PRK). Tapi, kelihatannya apa yang kita nak pinda ini, kita akan benarkan mereka yang lompat itu untuk bertanding semula.

“Pada pandangan saya, perkara itu tidak wajar kerana kita perlu menghukum mereka yang melompat. Maka, sepatutnya kita tidak membenarkan mereka bertanding dalam pilihan raya,” katanya semasa perbahasan di Dewan Rakyat hari ini.

Beliau turut mencadangkan supaya MP yang melompat parti wajib memulangkan wang berkempen kepada partinya.

“Contohnya, Ahli Dewan Rakyat tidak boleh menggunakan lebih daripada RM200,000 (ketika berkempen). Maka, dia kena pulangkan RM200,000 itu kepada partinya supaya mereka berfikir banyak kali sebelum nak melompat,” katanya lagi.

Setiausaha Agung UMNO itu turut mencadangkan supaya Ahli Dewan Negara yang dipilih oleh parti, turut terikat dengan RUU berkenaan.


MP Amanah dapat kebenaran poligami, tunaikan tuntutan serah dua kediaman

Dua kediaman diserahkan Ahli Parlimen Shah Alam, Khalid Abdul Samad kepada isteri pertamanya Dr. Zaiton Abu Bakar sebagai memenuhi tuntutan untuk mendapatkan kebenaran berkahwin satu lagi.

Zaiton, isteri pertama Khalid membuat tuntutan tersebut sebagai syarat membenarkannya berpoligami atau menikahi seorang lagi isteri yang dipersetujui pemimpin Parti Amanah tersebut.

Keputusan itu dibuat Hakim Abdul Halim Abdullah yang membenarkan permohonan pembelaan daripada Zaiton untuk membuat penyelesaian secara baik dengan suaminya itu, menurut laporan Utusan Malaysia.

Menurut peguam yang mewakili Zaiton dari Tetuan Asri Musa & Co, Nurfarhana Abd. Manaf, anak guamnya itu mengarahkan untuk berbincang secara baik dengan Khalid bagi memastikan hak-hak sebagai isteri pertama ditunaikan.

“Kita sudah buat satu perjanjian persetujuan Khalid dengan defendan antaranya adalah nafkah isteri direkod dan diputuskan di hadapan hakim.

“Khalid sebagai plaintif bersetuju hendak memberikan sebuah rumah banglo diduduki mereka sekarang beserta sebuah penthouse yang mana kedua-duanya terletak di Shah Alam ditukar kepada Zaiton.

“Kemudian beliau juga bersetuju memberikan sebuah kereta yang sedang digunakan iaitu Proton X70 selain tambahan elaun iaitu kad kredit kepada defendan. Selain itu dalam perjanjian tersebut turut direkodkan nafkah bakal isteri yang akan diberikan,” katanya yang dipetik portal tersebut.

Tambahnya, pertukaran nama terhadap hartanah dan kereta ke atas nama Zaiton akan dilakukan sebaik sahaja bayaran sewa beli dan ansuran diselesaikan.

Pada 8 Disember lalu, Zaiton memfailkan pembelaan dan tuntutan balas terhadap permohonan poligami oleh suaminya di Mahkamah Tinggi Syariah sebelum Pendaftar Mahkamah, Norbyetty Mohd Nasir membenarkannya dan menetapkan sebutan semula pada 20 Disember lalu.


Time to look for a better alternative?

It has been eight months since the Unity Government came into power following the last general election.

Recently I asked my brother-in-law, “So, what do you think about the new government?”

He is a businessman running a small SME in Melaka and his answer was simple, “Anwar jadi PM pun sama sahaja. Takde apa-apa pun,”.

Honestly, I could not agree with him more. Prior to the GE, there was a wind of excitement which culminated in the formation of the Unity Government.

Many were happy to see Anwar Ibrahim finally realising his dreams to become the prime minister.

But sadly, that is where it ends. It was and is his dream, because, to date, the rakyat has seen no positive changes.

Many of us are still struggling with the poor economy, while a large number are still jobless and living in poverty.

We were looking forward to much better things under this Unity Government – something different from what we had under the past administrations.

For many, I guess our expectations were just too high and now we find ourselves face down in the mud.

What has happened so far? Well, for a start, we have deputy prime minister tainted with allegations of corruption, a human resources minister who till now does not appear to know right from wrong, clueless health and education ministers, followed by uncalled-for raids on a popular watch outlet.

In fact, the situation has reached such a boiling point that I read in some chats asking Muhyiddin Yassin to become prime minister again as the economy was better under him.

I don’t know about the rest of the voters, but sadly, the ones I know seem to be on the lookout for an alternative who can better serve their needs.

For the man in the street, it is all about having a comfortable life and putting food on the table.

Sadly, this is not happening and most of the current Ministers seem too caught up in their own messes.

Also, I find it hard to justify calling the current administration a Unity Government.

Where is the unity? We still have Umno members belittling Anwar and making regular scathing attacks against him.

To many of us, we just perceive the current administration as one hanging on to power which may quickly fall apart following the continued discontent among the public.

The truth is the Unity Government is crumbling and in reality, the Malays are not hardline and do not want the Talibanisation of Malaysia.

They are merely disgruntled with the economy and the hypocrisy in the political path that the unity government has chosen.

I believe all Malaysians want a solid economic guarantee; if PAS (PN) can guarantee this, we are prepared to explore alternatives.

You cannot fault us for doing this as the Unity Government continues making hollow promises and harps on a compassionate Madani economy yet they do not walk the talk, and things are just getting worse.

Kamarulzaman Mohd Nazeem
Ampang, Kuala Lumpur

* This is the opinion of the writer or publication and does not necessarily represent the views of Agenda Daily.


Izzah jawab spekulasi dicalonkan untuk PRN P.Pinang

Naib Presiden PKR, Nurul Izzah Anwar hari ini tampil menjawab spekulasi yang tersebar mendakwa beliau bakal dicalonkan untuk kerusi Dewan Undangan Negeri (DUN) di Pulau Pinang pada Pilihan Raya Negeri (PRN) tidak lama lagi.

Beliau menepis dakwaan tersebut sambil mengingatkan pihak media yang menyebarkan berita tersebut agar lebih bertanggungjawab.

“Saya menggesa mana-mana media lebih bertanggungjawab dalam membuat laporan dan tidak mudah percaya kepada mana-mana dakwaan yang tidak berasas,” katanya dalam satu ciapan di akaun Twitter, hari ini.

Beliau yang juga bekas ahli Parlimen Permatang Pauh memberitahu akan tetap komited dengan tanggungjawabnya sebagai Ketua Bersama Sekretariat Jawatankuasa Penasihat Menteri Kewangan yang dipengerusikan Tan Sri Hassan Marican.

Pagi tadi sebuah portal melaporkan berita tersebut dengan memetik sumber yang enggan dinamakan.

Laporan sama turut mendakwa anak perdana Menteri itu akan diberikan jawatan penting sekiranya Pakatan Harapan (PH) Kembali berkuasa di negeri itu.

Satu laporan berita mendakwa Naib Presiden PKR itu akan bertanding dalam PRN Pulau Pinang dan bakal dilantik ke jawatan penting sekiranya Pakatan Harapan (PH) kembali berkuasa.

Nurul Izzah dikatakan mampu menarik undi wanita serta meningkatkan peluang parti itu mengekalkan kerusi DUN.


Lelaki didenda RM4,000 kerana menyamar Raja Muda Perak

Seorang lelaki didenda RM4,000 oleh Mahkamah Majistret Alor Setar hari ini selepas mengaku bersalah atas pertuduhan menyamar sebagai Raja Muda Perak pada Jun lepas.

Mahkamah juga memerintahkan Mohammad Fadhil Lope, 39, yang bekerja kampung itu menjalani hukuman penjara selama tempoh 10 bulan sekiranya gagal membayar denda berkenaan, lapor Bernama.

Mengikut kertas pertuduhan, Mohammad Fadhil dituduh memperdaya Muhammad Faizal Azli Md Salleh yang bertugas di Pejabat Tuanku Sultan Kedah dengan menyamar supaya mempercayai bahawa tertuduh adalah Raja Muda Perak untuk dibenarkan berjumpa dengan Sultan Kedah.

Tertuduh yang membuat pengakuan itu di hadapan Majistret Muhammad Zulhilmi Latif didakwa melakukan kesalahan itu di kaunter Pejabat Tuanku Sultan Kedah di Wisma Darul Aman di sini, pada kira-kira 11.30 pagi, pada 28 Jun lepas.

Mohammad Fadhil dituduh mengikut Seksyen 419 Kanun Keseksaan yang memperuntukkan hukuman penjara maksimum tujuh tahun atau denda atau kedua-duanya, jika sabit kesalahan.

Berdasarkan fakta kes, semasa Muhammad Faizal Azli sedang bertugas, tertuduh hadir memperkenalkan diri dengan menggunakan satu kad pengenalan berwarna kuning dan ketika kad itu diperiksa mendapati butiran yang tertera adalah di bawah nama ‘Duli Yang Maha Mulia Raja Muda Perak Tuanku Tun Mamat Fadhil Duke Of Royal Malaysia’.

Kemudian selepas semakan dibuat dengan Ketua Protokol dan Istiadat Negeri Perak mengesahkan bahawa tiada kerabat diraja bernama sedemikian.

Pendakwaan kes dikendalikan Timbalan Pendakwa Raya Asmaa’ Zamri manakala tertuduh diwakili peguam Yayasan Bantuan Guaman Kebangsaan (YBGK) Muhammad Syafiq Ahmad.


Azmin pandai dalam bab video, audio: Anwar

Datuk Seri Anwar Ibrahim menyindir kembali bekas orang kanannya, Datuk Seri Azmin Ali yang mendakwa klip audio tular pakatan sulit dengan Presiden UMNO, Datuk Seri Ahmad Zahid Hamidi adalah tulen semalam.

Presiden PKR itu secara sinis mengaitkan video intim yang tular sebelum ini melibatkan Azmin dengan seorang anak muda PKR di Sabah pada 2019 lalu.

“Tak pa la… itu pandangan dia (Azmin)… dia (Azmin) pasal video pasal audio ni dia pandai,” kata Anwar kepada wartawan selepas majlis Membangun Khayra Ummah: Reformasi Islahiya dan Agenda Pemberdayaan Umat di Paroi, Negeri Sembilan, hari ini.

Azmin semalam mengesahkan klip audio perbualan dengan Zahid adalah sahih berdasarkan pengalamannya sebagai bekas pegawai Anwar.

“Saya sebagai pegawai yang telah berkhidmat dengan beliau sekian lama dan merupakan (bekas) setiausaha sulit beliau, saya yakin itu adalah rakaman yang sahih yang akan dibuktikan melalui penyiasatan yang akan dilakukan,” kata Azmin.

Terdahulu, Anwar dan Zahid dikaitkan dalam satu klip audio yang tular sedang berpakat merancang strategi politik ketika Perhimpunan Agung UMNO 2020 (PAU) lalu.

Sebelum ini, pada 12 Jun 2019, bekas ketua Pemuda PKR Bahagian Santubong, Haziq Aziz mengaku terbabit dalam video seks tular, sekali gus menamakan Azmin sebagai pasangannya.

Ia bagaimanapun dinafikan oleh bekas timbalan presiden PKR itu yang menyifatkannya sebagai komplot jahat untuk memusnahkan kerjaya politiknya.

Pada Jan tahun lepas, Jabatan Peguam Negara memutuskan tidak akan membuat pendakwaan berhubung kes tersebut kerana gagal mengenal pasti individu terbabit dalam video berkenaan.


Indonesia titik panas baharu Covid-19 di Asia

Jangkitan harian di Indonesia semalam yang melepasi angka 54,000 – mengatasi jumlah kes harian di India – menjadikan negara republik itu sebagai titik panas baharu Covid-19 di Asia.

Pakar dan pegawai perubatan semakin bimbang berhubung tahap penularan varian Delta yang mudah merebak kini tersebar di seluruh kepulauan Jawa dan Bali, menyebabkan penutupan tempat-tempat ibadat, pusat beli-belah, taman awam dan restoran.

“Saya meramalkan wabak akan meningkat secara berterusan pada bulan Julai kerana kita belum dapat mencegah penyebaran jangkitan itu.

“Sekatan sosial kecemasan masih tidak mencukupi. Ianya harus dua kali lebih ketat kerana kita menghadapi varian Delta, yang dua kali lebih mudah menular,” kata pakar epidemiologi Universiti Indonesia, Dr Pandu Riono.

Kementerian Kesihatan Republik Indonesia semalam melaporkan 54,517 kes baharu dan 991 kematian, menjadikan jumlah kes yang disahkan sejak wabak itu bermula melebihi 2.6 juta dan sementara kematian pula lebih 69,000 pesakit.

Sebulan yang lalu, kes harian yang dilaporkan hanya sekitar 8,000.

Kes harian yang dilaporkan di Indonesia sekarang ini lebih tinggi daripada di India, walaupun Indonesia melakukan ujian saringan yang jauh lebih rendah berbanding populasinya.

Semalam, India melaporkan kurang daripada 39,000 jangkitan baharu, jauh di bawah angka lebih 400,000 kes sehari yang pernah direkodkan pada Mei.

Menteri Kesihatan Indonesia Budi Gunadi Sadikin mengatakan pemerintah telah mengenal pasti penyebaran varian Delta di beberapa wilayah di luar Jawa dan Bali.

Beliau juga memberitahu antara 90,000 hingga 120,000 katil hospital di seluruh Indonesia telah digunakan oleh pesakit Covid-19.

“Secara umumnya kita masih mempunyai beberapa ruang. Tetapi kadar penempatan katil hospital bermasalah di beberapa wilayah di mana lonjakan varian Delta tertumpu, ” katanya. – Agensi


Kes sembuh kekal melebihi jangkitan harian

Jumlah pesakit sembuh harian yang direkodkan dalam tempoh 24 jam sehingga 12 tengah hari tadi kekal melebihi jangkitan positif hari ini, apabila mencatat 16,650 kes berbanding 15,759 jangkitan positif.

Ketua Pengarah Kesihatan Tan Sri Dr Noor Hisham Abdullah berkata angka sembuh hari ini menjadikan keseluruhan kumulatif sejak awal tahun lalu kepada hampir 1.9 juta atau 89.2 peratus daripada lebih 2.12 juta kes positif.

Beliau turut memaklumkan dalam tempoh itu juga 23 kluster baharu dikesan menjadikan keseluruhannya 5,328 kluster dengan 4,013 telah ditamatkan dan 1,315 masih aktif.

Mengikut statistik yang dikeluarkan Kementerian Kesihatan (KKM) hari ini, masing-masing sembilan kluster tempat kerja dan komuniti direkodkan, tiga kluster kumpulan berisiko tinggi dengan dua di Sarawak dan satu di Johor, serta kluster pendidikan, serta institusi pendidikan di Kuala Lumpur dan Selangor.

Enam daripada sembilan kluster komuniti direkodkan di Kelantan, dan masing-masing satu di Pahang, Sabah dan Johor.

Selangor dan Perak pula merekodkan masing-masing tiga kluster tempat kerja, diikuti dua di Kelantan dan satu di Johor.

Dr Noor Hisham berkata 1,117 pesakit dirawat di unit rawatan rapi (ICU), termasuk 844 pesakit disahkan positif Covid-19, manakala 273 lagi disyaki dan dalam siasatan.

Jumlah yang masih dirawat di ICU itu berkurangan sedikit berbanding seramai 1,167 pesakit yang dilaporkan semalam.

Seramai 635 pesakit lagi memerlukan alat bantuan pernafasan, termasuk 377 pesakit yang disahkan dijangkiti Covid-19, manakala selebihnya masih dalam siasatan.

Sementara itu, beliau berkata daripada 15,759 jangkitan baharu hari ini, 1,469 membabitkan rakyat asing.

“Daripada 15,759 kes harian yang dilaporkan pada hari ini, 288 kes atau 1.8 peratus adalah kategori 3, 4, dan 5; dan 15,471 kes (98.2 peratus) lagi adalah terdiri daripada kategori 1 dan 2,” katanya.


Dunia kehabisan makanan dalam tempoh 27 tahun lagi: Saintis

Saintis memberi amaran bahawa dunia diramal kehabisan makanan dalam tempoh 27 tahun akan datang, lapor akhbar Daily Star semalam yang memetik satu kajian dan analisis berkaitan.

Mereka menyatakan bahawa krisis makanan global itu diramal berlaku dalam tempoh 27 tahun dan 251 hari lagi, manakala pengiraannya bermula pada 24 April 2022.

Seorang ahli sosiobiologi, Edward Wilson berkata, manusia memerlukan dua planet Bumi untuk memenuhi keperluan makanan semasa.

“Bumi mempunyai had kapasiti dalam membekalkan sumber makanan kepada manusia. Walaupun seluruh manusia menukar diet menjadi vegetarian, tanah-tanah ladang di Bumi masih tidak dapat memenuhi keperluan tersebut.

“Populasi dunia akan menjadi terlalu besar berbanding bekalan makanan. Pada masa itu (2050), terdapat hampir 10 bilion penduduk Bumi dengan permintaan makanan meningkat 70 peratus berbanding tahun 2017.

“Apa yang berlaku adalah sumber makanan di Bumi adalah terhad kepada 10 bilion orang sahaja. Itu angka maksimum. Ia tidak berubah kerana biosfera bersifat malar,’’ jelas Wilson.

Pakar-pakar berkata, jangka masa itu adalah berdasarkan perbandingan kadar pengambilan makanan semasa yang kini berlebihan dan pertumbuhan populasi manusia di Bumi.

Statistik itu menunjukkan bahawa manusia perlu menghasilkan lebih banyak makanan dalam tempoh 40 tahun akan datang berbanding pengeluaran makanan sejak 8,000 tahun lalu.

“Tidak mungkin semua orang bersetuju untuk berhenti makan daging, jadi takat maksimum sebenar adalah lebih rendah daripada 10 bilion. Tambahan pula, pengambilan makanan berlebihan dan pembaziran makanan berlaku setiap hari.

“Sebagai contoh, jika seluruh penduduk dunia memiliki diet yang sama dengan rakyat Amerika Syarikat (AS), Bumi hanya boleh membekalkan makanan kepada 2.5 bilion orang.

“Dunia boleh memberi makan kepada populasi lebih besar jika manusia tidak memakan daging kerana tenaga yang diperlukan untuk menghasilkan daging jauh lebih banyak berbanding makanan lain.

“Sebagai contoh, kita memerlukan lebih 75 kali tenaga untuk menghasilkan daging berbanding jagung,’’ tambah Wilson.


Sekularisme dan ‘Malaysian Malaysia’ wajib ditolak

Minda Presiden PAS

Dua konsep perjuangan DAP yang wajib diketahui oleh semua pihak ialah sekularisme ekstrem dan ‘Malaysian Malaysia’.

Kedua-duanya menjadi konsep yang tetap mempengaruhi kerajaan PH yang bercampur dan didominasi oleh DAP kerana mereka merupakan parti paling besar jumlahnya dicampurkan dengan golongan bukan Islam yang ekstrem dan kelompok Islam liberal dalam PKR. Umat Islam wajib menentang kedua-dua konsep yang salah ini.

Sekularisme ialah suatu konsep atau ideologi pemisahan antara agama dengan institusi atau badan negara. Dalam istilah politik, sekularisme ialah pergerakan yang menuju pemisahan antara agama dengan pemerintahan. Fahaman tersebut cuba memansuhkan atau mengurangkan keterikatan antara pemerintahan dengan agama negara, seterusnya menggantikan hukum keagamaan dengan hukum sivil, dan menghilangkan pembezaan yang dianggapnya tidak adil dengan dasar agama.

Hal ini dikatakan menunjang demokrasi rakyat berkuasa dengan melindungi hak-hak kalangan beragama yang minoriti. Pada masa yang sama, menganggap agama Allah SWT itu tidak adil yang merupakan suatu anggapan yang salah terhadap Allah yang Maha Suci daripada segala sifat kelemahan dan kekurangan. Perkara ini berkonsepkan slogan demokrasi purba:

“Vox populi, vox dei.”

“Suara rakyat suara Tuhan atau suara rakyat suara keramat.”

Itulah gambaran bagaimana suara makhluk yang lemah mengatasi firman Allah yang Maha Berkuasa.

Sekularisme sering kali dikaitkan dengan Era Pencerahan (The Age of Enlightenment) yang berlaku di Eropah, dan memainkan peranan utama dalam peradaban Barat. Prinsip utama fahaman tersebut ialah pemisahan antara gereja dengan negara, agama dengan sains di negara Barat dengan berlakunya Revolusi Perindustrian.

Kebanyakan agama menerima hukum-hukum utama daripada masyarakat yang demokratik. Negara-negara yang umumnya dikenali sebagai negara sekular, contohnya seperti Kanada, India, Perancis dan Korea Selatan, walaupun tiada dari negara ini yang bentuk pemerintahannya menyamai dengan yang lainnya.

Kini, terserlah kesan yang sangat negatif apabila politik kehilangan moralnya kerana telah hilang rohnya apabila tidak beraqidah. Masyarakat Barat yang demokratik menjadi tidak beragama sehingga meruntuhkan jati diri kemanusiaan dan menyebabkan kemusnahan institusi keluarga.

Bahkan, mengakibatkan hilangnya sifat kemanusiaan dan hubungan bermasyarakat sehingga meningkatnya maksiat dan jenayah yang melampau sebagaimana yang dilaporkan oleh media secara terbuka, sehingga kanak-kanak sekolah yang tidak berdosa turut menjadi mangsa.

Negara Turkiye yang menjadi kuasa besar dunia bersama Islam bertukar menjadi negara bangsat, setelah Kamal Ataturk melaksanakan dasar sekularisme kononnya untuk mengambil teladan Eropah yang maju.

Islam menegaskan bahawa urusan pentadbiran negara merupakan salah satu kewajipan agama yang ditetapkan oleh Allah SWT sejak perisytiharan-Nya untuk menciptakan manusia. Hal ini sebagaimana firman-Nya:

﴿وَإِذۡ قَالَ رَبُّكَ لِلۡمَلَائِكَةِ إِنِّي جَاعِلٞ فِي ٱلۡأَرۡضِ خَلِيفَةٗۖ قَالُوٓاْ أَتَجۡعَلُ فِيهَا مَن يُفۡسِدُ فِيهَا وَيَسۡفِكُ ٱلدِّمَآءَ وَنَحۡنُ نُسَبِّحُ بِحَمۡدِكَ وَنُقَدِّسُ لَكَۖ قَالَ إِنِّيٓ أَعۡلَمُ مَا لَا تَعۡلَمُونَ٣٠﴾

“Dan (ingatlah) ketika Tuhanmu berfirman kepada Malaikat, ‘Sesungguhnya Aku hendak menjadikan seorang khalifah di bumi’. Mereka bertanya: ‘Adakah Engkau (wahai Tuhan kami) hendak menjadikan di bumi itu orang yang akan membuat kerosakan dan menumpahkan darah, padahal kami sentiasa bertasbih dengan memuji-Mu dan mensucikan-Mu?’ Tuhan berfirman: ‘Sesungguhnya, Aku mengetahui akan apa yang kamu tidak mengetahuinya’.” (Surah al-Baqarah: 30)

Malah, soal pentadbiran ini menjadi ketetapan Allah SWT kepada para rasul AS, melalui firman-Nya:

﴿كَانَ ٱلنَّاسُ أُمَّةٗ وَٰحِدَةٗ فَبَعَثَ ٱللَّهُٱلنَّبِيِّـۧنَ مُبَشِّرِينَ وَمُنذِرِينَ وَأَنزَلَ مَعَهُمُ ٱلۡكِتَٰبَ بِٱلۡحَقِّ لِيَحۡكُمَ بَيۡنَ ٱلنَّاسِ فِيمَا ٱخۡتَلَفُواْ فِيهِۚ وَمَا ٱخۡتَلَفَ فِيهِ إِلَّا ٱلَّذِينَ أُوتُوهُ مِنۢ بَعۡدِ مَا جَآءَتۡهُمُ ٱلۡبَيِّنَٰتُ بَغۡيَۢا بَيۡنَهُمۡۖ فَهَدَى ٱللَّهُ ٱلَّذِينَ ءَامَنُواْ لِمَا ٱخۡتَلَفُواْ فِيهِ مِنَ ٱلۡحَقِّ بِإِذۡنِهِۦۗ وَٱللَّهُ يَهۡدِي مَن يَشَآءُ إِلَىٰ صِرَٰطٖ مُّسۡتَقِيمٍ٢١٣﴾

“Manusia itu adalah daripada umat yang satu. (Setelah timbul perselisihan), maka Allah mengutus para nabi sebagai pemberi peringatan, dan Allah menurunkan bersama mereka Kitab yang benar untuk memberikan keputusan antara manusia tentang perkara yang mereka perselisihkan itu. Tidaklah berselisih tentang Kitab itu melainkan orang yang telah didatangkan kepada mereka Kitab, iaitu setelah datang kepada mereka keterangan-keterangan yang nyata, kerana kedengkian antara mereka sendiri. Maka, Allah memberikan petunjuk orang-orang yang beriman kepada kebenaran tentang hal yang mereka perselisihkan itu dengan kehendak-Nya. Dan Allah selalu memberikan petunjuk orang yang dikehendaki-Nya kepada jalan yang lurus.” (Surah al-Baqarah: 213)

Ayat di atas ditafsirkan oleh hadis Rasulullah SAW, sebagaimana sabdanya:

كَانَتْ بَنُو إِسْرَائِيلَ تَسُوسُهُمُ الأَنْبِيَاءُ، كُلَّمَا هَلَكَ نَبِيٌّ خَلَفَهُ نَبِيٌّ، وَإِنَّهُ لَا نَبِيَّ بَعْدِي، وَسَيَكُونُ خُلَفَاءُ فَيَكْثُرُونَ.

“Kaum Bani Isra’il pada zaman dahulu, para nabi menjadi pemimpin politik mereka. Setiap nabi yang diwafatkan, akan digantikan selepasnya nabi yang lain. Tiada lagi nabi selepasku (Muhammad SAW), namun akan ada para khalifah (pemimpin). Jumlah mereka itu sangatlah ramai.”

قَالُوا: فَمَا تَأْمُرُنَا؟

Para sahabat bertanya: “Apakah pesanan kamu (wahai Rasulullah) kepada kami?”

قَالَ: فُوا بِبَيْعَةِ الأَوَّلِ فَالأَوَّلِ، أَعْطُوهُمْ حَقَّهُمْ، فَإِنَّ اللَّهَ سَائِلُهُمْ عَمَّا اسْتَرْعَاهُمْ.

Sabdanya: “Tunaikanlah janji setia kepada yang dahulu dan berikutnya, tunaikanlah hak yang mesti kalian tunaikan terhadap mereka dan sesungguhnya Allah akan bertanya (menghisab) mereka tentang apa yang telah diwajibkan ke atas mereka.” (Riwayat al-Bukhari, No. 3455 dan Muslim, No. 1842)

Kita telah meletakkan Islam dalam Perlembagaan Persekutuan, maka makna Islam itu hendaklah ditafsirkan mengikut bahasa al-Quran dengan kesempurnaan maknanya. Maka, pentafsiran secara sekular adalah suatu perkara yang salah dan sesat yang dahulunya telah dibawa oleh penjajah dan kitab Injil yang telah diubah kandungannya.

“Then give to Caesar the things that are Caesar’s, and to God the things that are God’s.” (Luke 20:25)

“Berikan milik Kaisar itu kepada Kaisar; dan milik Allah itu kepada Allah.” (Luke 20:25)

Allah SWT mendedahkan kesesatan yang berlaku itu melalui firman-Nya:

﴿وَإِذۡ قَالَ عِيسَى ٱبۡنُ مَرۡيَمَ يَٰبَنِيٓ إِسۡرَآءِيلَ إِنِّي رَسُولُ ٱللَّهِ إِلَيۡكُم مُّصَدِّقٗا لِّمَا بَيۡنَ يَدَيَّ مِنَ ٱلتَّوۡرَىٰةِ وَمُبَشِّرَۢا بِرَسُولٖ يَأۡتِي مِنۢ بَعۡدِي ٱسۡمُهُۥٓ أَحۡمَدُۖ فَلَمَّا جَآءَهُم بِٱلۡبَيِّنَٰتِ قَالُواْ هَٰذَا سِحۡرٞ مُّبِينٞ٦ وَمَنۡ أَظۡلَمُ مِمَّنِ ٱفۡتَرَىٰ عَلَى ٱللَّهِ ٱلۡكَذِبَ وَهُوَ يُدۡعَىٰٓ إِلَى ٱلۡإِسۡلَٰمِۚ وَٱللَّهُ لَا يَهۡدِي ٱلۡقَوۡمَ ٱلظَّـٰلِمِينَ٧﴾

“Dan (ingatlah) ketika ‘Isa ibn Maryam berkata, ‘Wahai Bani Isra’il! Sesungguhnya, aku ialah utusan Allah kepadamu, membenarkan kitab sebelumku, iaitu Taurat, dan memberi khabar gembira dengan (kedatangan) seorang rasul yang akan datang sesudahku bernama Ahmad (Muhammad).’ Maka, tatkala rasul itu datang kepada mereka dengan membawa bukti-bukti yang nyata, mereka berkata, ‘Ini adalah sihir yang nyata.’ (6) Dan siapakah yang lebih zalim daripada orang yang mengada-adakan dusta terhadap Allah sedang dia telah diajak kepada Islam? Dan Allah tidak memberikan petunjuk kepada orang-orang zalim. (7)” (Surah al-Saff: 6-7)

Nabi ‘Isa AS diperintahkan menjadi Rasul kepada Bani Isra’il supaya beramal dengan kitab Taurat bersama Injil, termasuklah menjanjikan kedatangan Nabi Muhammad SAW untuk meneruskan Islam yang sempurna bukan agama yang dirosakkan dan disesatkan.

Beberapa orang tokoh undang-undang telah memberikan pelbagai pandangan supaya dimerdekakan Perlembagaan Persekutuan daripada pengaruh penjajah yang sesat itu. Antaranya ialah Almarhum Prof. Ahmad Ibrahim, Almarhum Tun Salleh Abbas, Tun Hamid, Tun Fairuz dan lain-lain tokoh. Mereka berpandangan supaya perkataan Islam yang termaktub dalam Perlembagaan Persekutuan tidak boleh diterjemahkan dengan perkataan agama dalam bahasa yang lain daripada al-Quran.

DAP telah menunjukkan penentangan sejak awal lagi sebarang perubahan kepada Islam dan terus mempertahankan pegangan sekularisme yang dianutinya sebagaimana yang ditegaskan dalam undang-undang tubuh partinya. Tegasnya perjuangan mereka adalah meneruskan agenda penjajah. Pakatan Harapan telah didominasi oleh DAP yang tidak pernah berganjak dalam mempertahankan sekularisme yang salah itu dalam perlembagaannya.

Adapun PKR sebuah parti yang berkonsepkan liberal pragmatik sekular kerana partinya menerima siapa sahaja untuk bersamanya, dan parti yang lain laksana melukut di tepi gantang sahaja.

Maka, negara dan rakyat berada dalam keadaan yang lebih hanyut daripada pemerintahan BN dahulu yang berteraskan UMNO. Kini, UMNO pula telah dialih hala tuju perjuangannya bersama DAP dan PH kerana ingin menyelamatkan diri, mengejar jawatan, serta kalangan yang memburu harta dan takhta.

Hanya kerana kejahilan sahaja satu-satunya sebab yang dapat menyelamatkan seseorang dengan keampunan Allah SWT terhadap mereka yang jahil dan masih ada kecintaan kepada Allah, Rasul serta umat Islam dan kebenciannya kepada kekufuran. Sabda Rasulullah SAW:

ثَلَاثٌ مَنْ كُنَّ فِيهِ، وَجَدَ بِهِنَّ حَلَاوَةَ الْإِيمَانِ: أَنْ يَكُونَ اللهُ وَرَسُولُهُ أَحَبَّ إِلَيْهِ مِمَّا سِوَاهُمَا، وَأَنْ يُحِبَّ الْمَرْءَ لَا يُحِبُّهُ إِلَّا لِلَّهِ، وَأَنْ يَكْرَهَ أَنْ يَعُودَ فِي الْكُفْرِ بَعْدَ أَنْ أَنْقَذَهُ اللهُ مِنْهُ، كَمَا يَكْرَهُ أَنْ يُقْذَفَ فِي النَّارِ.

“Tiga perkara, jika sesiapa yang ada pada dirinya, nescaya menandakan dirinya masih ada kemanisan iman. Allah dan Rasul paling dikasihinya daripada yang lain, kasih kepada seseorang dengan ikhlas kerana Allah dan benci terhadap kekufuran setelah Allah menyelamatkannya laksana bencinya kalau dicampak ke dalam neraka.” (Riwayat Muslim, No. 43, Ahmad, No. 12002 dan lain-lain)
Kewajipan kita ialah menyelamatkan umat yang tenggelam dalam kejahilan. Tugas ini menjadi peranan para ulama’ yang bertafaqquh dalam urusan agama mengikut firman Allah SWT:

﴿وَمَا كَانَ ٱلۡمُؤۡمِنُونَ لِيَنفِرُواْ كَآفَّةٗۚ فَلَوۡلَا نَفَرَ مِن كُلِّ فِرۡقَةٖ مِّنۡهُمۡ طَآئِفَةٞ لِّيَتَفَقَّهُواْ فِي ٱلدِّينِ وَلِيُنذِرُواْ قَوۡمَهُمۡ إِذَا رَجَعُوٓاْ إِلَيۡهِمۡ لَعَلَّهُمۡ يَحۡذَرُونَ١٢٢﴾

“Dan tidaklah semestinya bagi orang yang beriman itu keluar semuanya berjuang, maka hendaklah ada sebahagian daripada mereka keluar menuntut ilmu supaya bertafaqquh (memahami) dalam urusan agama, supaya mereka dapat memberi peringatan kepada kaum mereka apabila kembali ke tempat masing-masing, mudah-mudahan kaum mereka berwaspada (terhadap penyelewengan yang berlaku)” (Surah al-Tawbah: 122)

Setiap zaman yang berubah akan ada penyelewengan yang sentiasa berlainan, maka kini muncul teori sekularisme yang terpesong daripada agama sehingga mencipta berbagai-bagai ideologi yang bukan daripada Islam yang menjadi agama para rasul AS.

Adapun konsep ‘Malaysian Malaysia’ pula ramai dalam kalangan orang Melayu dan bumiputera sekarang masih keliru dan kabur mengenainya, lebih-lebih lagi para pemuda kita yang kurang arif tentang sejarah tanah air. Sehubungan itu, perlu dimaklumkan sedikit informasi mengenainya. Sebenarnya, banyak lagi yang perlu diperkatakan tentang konsep ini!

Secara ringkasnya, slogan ‘Malaysian Malaysia’ mula diuar-uarkan pada awal 60-an oleh mendiang Lee Kuan Yew dan rakan-rakannya di Singapura menerusi Malaysian Solidarity Convention yang dinaungi oleh beberapa buah parti politik. Tujuan mereka memperkenalkan konsep itu adalah bagi membantah Perkara 153 dalam Perlembagaan Persekutuan Malaysia yang menyediakan pelbagai hak keistimewaan kepada orang Melayu dan bumiputera.

Mereka berpendapat, bukan Melayu yang telah diberikan kerakyatan juga berhak memiliki hak keistimewaan yang sama. Ini bererti kedudukan orang bukan Melayu adalah sama taraf dengan orang Melayu dan bumiputera. Dalam lain perkataan, semua bangsa, bahasa, agama dan budaya adalah sama.

Perkara 153 Perlembagaan Persekutuan telah menetapkan beberapa hak keistimewaan orang Melayu dan bumiputera. Antaranya seperti Bahasa Melayu sebagai Bahasa Kebangsaan Malaysia, agama Islam ialah agama bagi Persekutuan, melindungi institusi Melayu, kuota pekerjaan dalam Perkhidmatan Awam, kuota biasiswa untuk pendidikan, lesen perniagaan dan lain-lain.

Semua perkara ini ditetapkan bagi menyusun semula ketempangan dasar British yang menjajah Malaya dari tahun 1824 hingga 1957 dengan menindas dan menzalimi Melayu Islam yang telah menentang penjajah sejak awal. Sejak mula datangnya penjajah Portugis pada tahun 1511 dan berikutnya sebelum kedatangan warga asing yang dimasukkan oleh British.

Penjajah itu membawa masuk para pendatang asing seperti orang Cina dan India, lalu diberikan kedudukan sehingga bertapak dengan kukuh serta mencabar kedudukan kaum Melayu dan bumiputera.

Selepas Singapura keluar dari Malaysia pada tahun 1965, konsep ‘Malaysian Malaysia’ terus diperjuangkan oleh DAP, parti serpihan Parti Tindakan Rakyat (PAP) Singapura sehingga sekarang. Itulah sebabnya orang Melayu dan bumiputera sekarang secara terus-menerus menolak konsep ini yang bakal melenyapkan ketuanan Melayu Islam, hak keistimewaan dan kelebihan mereka di bumi asal mereka.

Konsep ini tidak boleh diterima pakai oleh orang Melayu dan bumiputera sampai bila-bila. Sebarang tindakan menerima konsep ini ibarat merelakan diri mereka untuk menjadi seperti kelompok Red Indian di Amerika Utara, Maori di New Zealand dan Bush People di Australia. Mereka telah dianaktirikan!

Orang Melayu dan bumiputera ialah keturunan Nusantara (The Malay Archipelago), bangsa asal Gugusan Kepulauan Melayu. Orang Melayu dan bumiputera tidak akan sekali-kali menerima pakai konsep ‘Malaysian Malaysia’ yang diperjuangkan oleh DAP!
Apabila Melayu menganut Islam dan menegakkan kedaulatannya sehingga dirampas oleh penjajah, lalu mereka menunaikan kewajipan mempertahankan bangsa bersama Islamnya.

Sehingga sekarang, DAP tidak pernah melupuskan konsep berkenaan. Malah, telah menjadikan ia sebagai suatu perjuangan utama mereka sehingga hari ini.

Umat Islam wajib menentang konsep yang salah dan zalim ini. Bukan bermakna umat Islam itu fanatik perkauman atau rasis, namun ini adalah hak yang wajib dipertahankan. Sebarang langkah untuk melaksanakan konsep yang salah dan zalim ini adalah suatu pengkhianatan yang sangat besar terhadap agama, umat Islam dan tanah airnya.

Konsep Islam adil kepada semua telah mencukupi terhadap kaum bukan Islam yang diizinkan menjadi rakyat di negara ini, bukan dengan cara menyingkirkan umat Islam yang telah berada dalam tanah airnya.

Islam menerima adanya berbagai-bagai bangsa dalam masyarakat majmuk yang berkonsepkan firman Allah SWT:

﴿يَـٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ١٣﴾

“Wahai umat manusia! Sesungguhnya, Kami telah mencipta kamu daripada lelaki dan perempuan; kemudian Kami jadikan kamu pelbagai bangsa dan pelbagai suku agar kamu saling berkenalan (dan beramah mesra antara satu dengan yang lain)! Sesungguhnya, orang yang paling mulia antara kamu di sisi Allah ialah orang yang paling bertaqwa (bukan yang lebih keturunan atau bangsanya). Sesungguhnya, Allah Maha Mengetahui lagi Maha Mendalam pengetahuan-Nya.” (Surah al-Hujurat: 13)

Adanya berbagai-bagai bangsa adalah ciptaan Allah SWT yang tidak boleh dicabar, sekali gus mengandungi hikmah kebaikan kepada seluruh manusia. Sifat taqwa juga mewajibkan kepimpinan Islam yang menegakkan keadilan kepada semua.

Firman Allah SWT:

﴿وَلَن يَجۡعَلَ ٱللَّهُ لِلۡكَٰفِرِينَ عَلَى ٱلۡمُؤۡمِنِينَ سَبِيلًا١٤١﴾

“Dan Allah sekali-kali tidak akan memberi jalan kepada orang-orang kafir untuk memusnahkan orang-orang yang beriman.” (Surah al-Nisa’: 141)

Cukuplah firman Allah SWT yang memberikan peringatan:

﴿لَّا يَنۡهَىٰكُمُ ٱللَّهُ عَنِ ٱلَّذِينَ لَمۡ يُقَٰتِلُوكُمۡ فِي ٱلدِّينِ وَلَمۡ يُخۡرِجُوكُم مِّن دِيَٰرِكُمۡ أَن تَبَرُّوهُمۡ وَتُقۡسِطُوٓاْ إِلَيۡهِمۡۚ إِنَّ ٱللَّهَ يُحِبُّ ٱلۡمُقۡسِطِينَ٨ إِنَّمَا يَنۡهَىٰكُمُ ٱللَّهُ عَنِ ٱلَّذِينَ قَٰتَلُوكُمۡ فِي ٱلدِّينِ وَأَخۡرَجُوكُم مِّن دِيَٰرِكُمۡ وَظَٰهَرُواْ عَلَىٰٓ إِخۡرَاجِكُمۡ أَن تَوَلَّوۡهُمۡۚ وَمَن يَتَوَلَّهُمۡ فَأُولَـٰٓئِكَ هُمُ ٱلظَّـٰلِمُونَ ٩﴾

“Allah tidak melarang kamu untuk berbuat baik dan berlaku adil terhadap orang-orang yang tidak memerangimu kerana agama dan tidak (pula) mengusir kamu dari negerimu. Sesungguhnya, Allah menyukai orang-orang yang berlaku adil. (😎 Sesungguhnya, Allah hanya melarang kamu menjadikan kawanmu kalangan orang-orang yang memerangimu kerana agama dan mengusir kamu dari negerimu, dan membantu (orang lain) untuk mengusirmu. Dan sesiapa yang menjadikan mereka sebagai kawan, maka mereka itulah orang-orang yang zalim. (9)” (Surah al-Mumtahanah: 8-9)

Kini, kita menghadapi UMNO yang telah meninggalkan dasar perjuangan asalnya apabila sanggup bersekongkol bersama DAP dalam PH, kerana ingin menyelamatkan diri masing-masing setelah kalah dalam PRU-15 dan mengejar jawatan dalam kerajaan tanpa mengira siapa yang menjadi kerajaannya.

Ingatlah amaran Allah SWT terhadap mereka yang salah mengundi dalam memilih pemimpin:

﴿يَوۡمَ نَدۡعُواْ كُلَّ أُنَاسِۢ بِإِمَٰمِهِمۡۖ فَمَنۡ أُوتِيَ كِتَٰبَهُۥ بِيَمِينِهِۦ فَأُوْلَـٰٓئِكَ يَقۡرَءُونَ كِتَٰبَهُمۡ وَلَا يُظۡلَمُونَ فَتِيلٗا٧١ وَمَن كَانَ فِي هَٰذِهِۦٓ أَعۡمَىٰ فَهُوَ فِي ٱلۡأٓخِرَةِ أَعۡمَىٰ وَأَضَلُّ سَبِيلٗا٧٢﴾

“(Ingatlah) pada hari (ketika) Kami menyeru tiap-tiap kumpulan manusia dengan nama pemimpinnya; kemudian sesiapa yang diberikan kitab amalannya pada tangan kanannya, maka mereka itu akan membaca kitabnya (dengan sukacita), dan mereka tidak dikurangkan (pahala amalnya yang baik) walau sedikit pun. (71); Dan (sebaliknya) sesiapa yang berada di dunia ini (dalam keadaan) buta (mata hatinya), maka dirinya juga buta di akhirat, bahkan lebih sesat lagi dari jalan (yang benar). (72)” (Surah al-Isra’: 71-72)

Maka, jangan salah mengundi dengan memilih parti dan pemimpin yang salah. Jangan tidak keluar mengundi kerana berlepas tangan. Kita sedang menghadapi kemungkaran yang besar iaitu sekularisme dan ‘Malaysian Malaysia’. Rasulullah SAW memberikan suatu amaran yang keras melalui sabdanya:

لَتَأْمُرُنَّ بِالْمَعْرُوفِ، وَلَتَنْهَوُنَّ عَنِ الْمُنْكَرِ أَوْ لَيُسَلِّطَنَّ اللَّهُ عَلَيْكُمْ شِرَارَكُمْ، فَلَيَسُومُنَّكُمْ سُوءَ الْعَذَابِ، ثُمَّ يَدْعُو خِيَارُكُمْ فَلا يُسْتَجَابُ لَهُمْ.

“Kamu hendaklah menyuruh kepada yang baik dan mencegah kemungkaran atau (kalau kamu meninggalkannya), nescaya Allah akan menjadikan orang-orang yang jahat berkuasa memerintah kamu, lalu kamu ditimpa azab yang seburuk-buruknya. Kemudian, orang-orang yang baik dalam kalangan kamu berdoa, maka Allah tidak memperkenankan doanya.” (Riwayat al-Suyuti dalam al-Jami‘ al-Kabir, Hlm. 254 dan diriwayatkan juga oleh al-Tirmizi, no. 2169 dengan lafaz yang sedikit berbeza)

Tan Sri Abdul Hadi Awang
Presiden PAS
Bertarikh: 30 Zulqa‘dah 1444 / 19 Jun 2023
[Bil: 50 / 2023]

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Calon PH, BN dipanggil polis berhubung langgar SOP PRN

Beberapa calon Barisan Nasional (BN) dan Pakatan Harapan (PH) dijangka dipanggil pihak polis berhubung dakwaan pelanggaran prosedur operasi standard (SOP) semasa hari penamaan calon pada Isnin lalu.

Tiga calon PH dan dua daripada BN didakwa melakukan pelanggaran SOP semasa penamaan calon, antaranya Pengerusi Perhubungan UMNO Melaka Datuk Seri Ab Rauf Yusoh dan Datuk Seri Idris Haron daripada PKR.

Perkara itu disahkan Timbalan Ketua Polis Melaka Datuk Razali Abu Samah yang memberitahu sebanyak lima kertas siasatan sudah dibuka setakat ini selepas penyokong calon terbabit didakwa berkumpul untuk menunjukkan sokongan berhampiran pusat penamaan calon.

“Kes Tanjung Bidara buka kertas siasatan di bawah Seksyen 269 Kanun Keseksaan dan Peraturan 17(1) Perintah Pencegahan dan Pengawalan Penyakit Berjangkit 2021.

“Dan empat lagi kertas siasatan dibuka di DUN lain di bawah seksyen sama iaitu di Kuala Linggi (PH dan BN), Kota laksamana (PH), Telok mas (PH) dan Selandar (PH).

“Semua calon akan dipanggil untuk direkodkan kenyataan mereka bagi membantu siasatan kami,” katanya dipetik laporan media Malaysiakini.

Seksyen 269 Kanun Keseksaan menetapkan kesalahan berhubung tindakan yang boleh menyebabkan penularan penyakit berbahaya, yang boleh dihukum penjara enam bulan atau denda, atau kedua-duanya sekali.

Peraturan pencegahan penyakit berjangkit pula memperuntukkan hukuman denda maksimum RM1,000 atau penjara maksimum enam bula atau kedua-duanya.

Menurut Razali, maklumat menunjukkan pelanggaran itu didakwa berlaku di pusat penamaan calon di Tanjung Bidara (BN), Kuala Linggi (PH dan BN), Kota Laksamana (PH), Telok Mas (PH) dan Asahan (PH).

Terdahulu, calon Kota Laksamana Low Chee Leong (DAP), telah dipanggil ke Ibu Pejabat Polis Daerah Melaka Tengah untuk memberi keterangan berhubung dakwaan melanggar SOP.


Harga kereta naik bulan depan jika pengecualian SST tamat, kata MAA

Persatuan Automotif Malaysia (MAA) menjangkakan harga kereta akan meningkat sehingga 10 peratus jika kerajaan memutuskan untuk tidak melanjutkan pengecualian cukai jualan dan perkhidmatan (SST) yang akan berakhir hujung bulan ini.

Inisiatif pengecualian cukai kenderaan penumpang termasuk kenderaan pelbagai guna dan kenderaan utiliti sukan jenis CKD dan CBU diperkenalkan kerajaan Perikatan Nasional (PN) melalui Pelan Jana Semula Ekonomi Negara (PENJANA) yang diumumkan bekas Perdana Menteri, Tan Sri Muhyiddin Yassin pada 5 Jun 2020, dan berkuat kuasa mulai 15 Jun hingga 31 Disember 2020.

Ia merangkumi pengecualian cukai jualan 100 peratus bagi model CKD dan 50 peratus bagi model CBU.

Pada 29 Disember 2020, kerajaan mengumumkan lanjutan pengecualian cukai itu untuk tempoh enam bulan sehingga 30 Jun 2021, sebelum melanjutkannya sehingga 31 Disember tahun sama.

Bagaimanapun, sebelum tempoh insentif itu berakhir, Menteri Kewangan, Tengku Datuk Seri Zafrul Tengku Abdul Aziz mengumumkan kerajaan memutuskan melanjutkan pengecualian cukai sehingga 30 Jun ini untuk mengurangkan kos memiliki kenderaan, selain meringankan beban rakyat.

Presiden MAA Datuk Aishah Ahmad berkata peningkatan harga kereta bermula bulan depan tidak dapat dielakkan memandangkan insentif  yang diberikan kerajaan bagi membolehkan rakyat menikmati harga lebih rendah, akan tamat.

Beliau berkata insentif yang mula dinikmati sejak Jun 2020 itu bukan hanya membantu rakyat memiliki kereta pada harga lebih rendah, malah membantu melonjakkan permintaan, sekali gus menyokong industri automotif yang bergelut sepanjang tempoh pandemik Covid-19.

“Pasaran automotif (dijangka) akan menyaksikan kenaikan harga kereta 10 peratus bagi model CKD, manakala model import sepenuhnya (CBU) pula sekitar lima peratus jika pengecualian cukai yang masih berlangsung ketika ini tidak lagi dilanjutkan.

“Untuk rekod, majoriti 90 peratus daripada jumlah keseluruhan industri (TIV) adalah model CKD dengan baki 10 peratus lagi CBU. Bermakna, kesan kenaikan lebih besar akan dihadapi oleh majoriti pembeli kenderaan,” katanya menurut laporan BH.

Aishah berkata MAA masih menunggu maklum balas daripada Kementerian Kewangan (MOF) berhubung keputusan sama ada melanjutkan atau menamatkan insentif pengecualian SST ke atas kenderaan penumpang.

Katanya, persatuan itu menggariskan beberapa justifikasi untuk dipertimbangkan oleh kerajaan seterusnya membuat keputusan yang terbaik untuk rakyat dan industri automotif.

“Kami belum mendapat maklum balas daripada MOF. Namun, kita mengharapkan pengecualian ini dapat dilanjutkan untuk tempoh tertentu berdasarkan beberapa faktor.

“Pertama, kita mahu rakyat terus menikmati harga yang rendah memandangkan tempahan tertunggak tinggi ketika ini dan pengeluar berdepan dengan isu stok.

“Kedua, industri automotif masih berdepan dengan isu kekurangan cip komputer menyebabkan pengeluaran kenderaan berdepan cabaran. Masalah ini sudah pasti menjejaskan tempoh penghantaran kenderaan yang telah ditempah oleh pembeli. Ketika ini tempoh menunggu agak lama dan ada sesetengah model melebihi enam bulan.

“Isu cip, meskipun penggunaan cip komputer dalam industri automotif kecil jika dibandingkan dengan industri elektrik dan elektronik, namun ia memberi kesan besar yang menyebabkan pengeluaran kenderaan tidak lengkap dan tergendala,” katanya.

Berikutan langkah kerajaan melanjutkan pengecualian SST sejak Jun 2020, TIV berada pada 529,514 unit pada 2020, sebelum menurun sedikit kepada 508,911 unit setahun kemudian.

Tahun ini, MAA menjangkakan TIV melonjak kepada 600,000 unit, sebelum terus meningkat 7.5 peratus kepada 645,000 unit pada 2023.

Sementara itu, berhubung dasar pengiraan nilai pasaran terbuka (OMV) duti eksais baharu yang mungkin berkuat kuasa tahun depan, Aishah berkata, perbincangan dengan MOF masih berjalan dan ketika ini kementerian itu masih menilai permintaan daripada MAA.

“MOF menunjukkan ‘rasa simpati’ dan hasil perbincangan bersama MAA, ada output positif dan wujud kemungkinan polisi lama akan dikekalkan,” katanya.

Sebelum ini, MAA mendedahkan harga kereta CKD termasuk jenama nasional berpotensi meningkat lapan hingga 20 peratus sekiranya pengiraan OMV duti eksais baharu dikuatkuasakan tahun hadapan.

Harga baharu kenderaan CKD yang lebih tinggi tidak dapat dielakkan, jika kerajaan berhasrat melaksanakan kadar pengiraan baharu yang memasukkan lain-lain kos pembuatan ke dalam duti eksais bermula 2023.

Mac lalu, MAA telah mengemukakan cadangan kepada MOF untuk menilai semula struktur baharu yang dilihat akan membebankan pengguna dan menjejaskan daya saing pasaran automotif tempatan.

Pengiraan baru duti eksais Malaysia disediakan oleh MOF semasa pentadbiran Pakatan Harapan (PH) dan telah diwartakan pada 31 Disember 2019.

Struktur pengiraan baharu yang akan dilaksanakan Jabatan Kastam Diraja Malaysia (JKRM) itu ditangguhkan pada 2020 sehingga penghujung tahun ini, namun jika ia tidak dinilai semula, pastinya akan memberi kesan kepada penawaran harga kenderaan CKD.

OMV adalah nilai akhir pasaran yang ditetapkan bagi kenderaan CKD yang siap dipasang dari kilang, sebelum kerajaan mengenakan duti eksais ke atasnya.


Maybank Singapore tarik balik saman terhadap suami Shahrizat dan anak

Maybank Singapore Limited hari ini menarik balik samannya terhadap Pengerusi National Feedlot Corporation (NFC) Datuk Dr Mohamad Salleh Ismail dan dua anaknya yang didakwa gagal membayar dua pinjaman perumahan berjumlah S$2.53 juta bagi pembelian hartanah di Singapura.

Mohamad Salleh merupakan suami kepada bekas Menteri Pembangunan Wanita, Keluarga dan Masyarakat Tan Sri Shahrizat Abdul Jalil, menurut laporan Bernama.

Peguam Wan Mohammad Arfan Wan Othman yang mewakili Mohamad Salleh dan dua anaknya, Wan Shahinur Izran dan Wan Izzana Fatimah Zabedah berkata Maybank Singapore selaku plaintif menarik balik saman itu berikutan satu perjanjian penyelesaian telah dicapai oleh kedua-dua pihak.

“Hakim Mahkamah Tinggi Atan Mustaffa Yussof Ahmad membenarkan saman itu ditarik balik tanpa kebebasan untuk plaintif (Maybank) memfailkan semula saman baharu dan tiada perintah mengenai kos,” katanya ketika dihubungi pemberita selepas prosiding kes itu yang berlangsung secara dalam talian.

Berdasarkan semakan sistem mahkamah, pihak plaintif menarik balik kes saman itu selepas kedua-dua pihak mencapai penyelesaian.

Hari ini sepatutnya ditetapkan untuk pendengaran permohonan Maybank Singapore untuk mendapatkan penghakiman terus yang turut dihadiri peguam Tan Hui Ru mewakili bank itu.

Pada 19 Julai tahun lepas, Maybank Singapore dalam pernyataan tuntutannya mendakwa atas permintaan kesemua defendan, plaintif telah memberi pinjaman perumahan untuk hartanah di Orchard Scotts, Singapura sebanyak S$4.3 juta tertakluk kepada terma dan syarat dalam surat-surat tawaran bertarikh 20 Nov 2009 dan 10 Nov 2017.

Kesemua defendan didakwa telah ingkar untuk membayar ansuran bulanan sebanyak S$7,225 dan plaintif telah menarik balik pinjaman serta menuntut pembayaran penuh sebanyak S$3.94 juta yang merupakan jumlah terhutang setakat 22 Jun 2018 bersama dengan faedah yang terakru ke atasnya.

Plaintif mendakwa telah melaksanakan haknya di bawah Gadai Janji dan memperoleh perintah mahkamah bertarikh 23 Jan 2019 daripada Mahkamah Tinggi Singapura untuk mendapatkan semula hartanah serta menjualnya melalui satu lelongan pada 28 Jun 2019 dengan harga S$3.2 juta.

Bagaimanapun, harga jualan itu tidak mencukupi untuk melangsaikan keseluruhan jumlah hutang di bawah pinjaman tersebut yang masih tertunggak sebanyak S$1.37 juta.

Bagi hartanah kedua, plaintif mendakwa memberi pinjaman perumahan sebanyak S$5.3 juta kepada Mohamad Salleh dan Wan Shahinur untuk pembelian hartanah di Central Boulevard, Singapura dengan ansuran bulanan S$8,700.

Plaintif mendakwa mereka telah gagal melunaskan tunggakan dalam pembayaran pinjaman itu dan menuntut S$5.05 juta yang merupakan jumlah tertunggak dan terhutang setakat 4 Jun 2018 bersama dengan semua faedah yang terakru ke atasnya.

Plaintif kemudian melaksanakan haknya di bawah Gadai Janji dan memperoleh perintah mahkamah bertarikh 23 Jan 2019 daripada Mahkamah Tinggi Singapura untuk mendapatkan semula hartanah itu dan menjualnya pada harga S$4.68 juta.

Dakwa plaintif, harga jualan hartanah itu tidak mencukupi untuk melangsaikan keseluruhan keberhutangan di bawah pinjaman itu dan menuntut kedua-dua defendan membayar S$1.16 juta bersama dengan faedah yang terakru ke atasnya.

Sehubungan itu, plaintif memohon untuk memasukkan penghakiman terhadap kesemua defendan antaranya menuntut jumlah terhutang sebanyak S$1.37 juta daripada ketiga-tiga defendan dan S$1.16 juta daripada Mohamad Salleh dan Wan Shaninur serta perintah dan relif lain yang difikirkan sesuai oleh mahkamah.


Persatuan jamin kenaikan tambang bas sekolah tak bebankan ibu bapa

Tambang bas sekolah yang dijangka dinaikkan dalam masa terdekat tidak akan membebankan ibu bapa, kata Presiden Persekutuan Persatuan-persatuan Bas Sekolah Malaysia, Amali Munif Rahmat.

Menurutnya berdasarkan rekod sedia ada tambang bas sekolah pada masa ini adalah antara RM50, contohnya di Keramat, manakala bagi kawasan elit seperti Damansara dan Petaling Jaya boleh mencecah RM300 sebulan

Katanya jumlah peningkatan tambang bas sekolah adalah tidak sama kerana nilainya berpandukan mengikut kawasan dan status masyarakat setempat setelah pada 1 Jan 2015 kerajaan sudah tidak mengawal tambang bas sekolah menyebabkan jumlahnya terpulang kepada pasaran.

“Untuk kenaikan tambang ini, pihak persatuan hanya boleh memberi nasihat dan garis panduan kepada pengusaha yang biasanya semua itu bergantung terhadap kajian semula penyata untung rugi, juga kata sepakat operator bas sekolah bersama ibu bapa,” katanya menurut laporan Bernama.

Terdahulu, media melaporkan bahawa ibu bapa perlu bersiap sedia dengan kenaikan tambang bas sekolah di sekitar Lembah Klang yang dijangka bermula minggu depan atau Julai, berikutan kos penyelenggaraan serta alat ganti kenderaan meningkat secara mendadak.

Mengulas lanjut, Amali Munif berkata kos kenaikan tambang itu melibatkan kiraan 44 kali pelajar naik bas dalam sebulan iaitu 22 hari maksimum dengan dua kali naik sehari dan mengikut kadar itu, ia dikira masih di tahap tambang yang masih rendah.

Pengusaha bas sekolah sekitar Damansara, Mohd Zaid Zainuddin, 50, berkata kenaikan tambang secara purata RM15 hingga RM25 sebulan boleh dipertimbangkan memandangkan sudah ramai pengusaha bas sekolah yang gulung tikar dan beralih ke industri pekerjaan lain.

“Setakat ini kami sudah memberikan gambaran awal kepada ibu bapa. Perbincangan mengenai kenaikan tambang juga dilakukan supaya mereka tidak terkejut dengan perubahan ini. Ada dalam kalangan mereka memahami serta bersetuju dengan usaha ini, cuma meminta supaya kadar kenaikan tidak terlalu ketara (cadangan RM10 hingga RM15 sahaja kenaikan),” katanya.

Sementara itu bagi pengusaha van sekolah, Shahrul Aidit Ahmad, 48, yang menjalankan operasi mengambil anak-anak sekolah menggunakan van di sekitar Kelana Jaya, Selangor selama 20 tahun berkata tindakan itu wajar dilakukan berikutan kos penyelenggaraan dan servis kenderaan terlibat sudah meningkat berganda selepas pandemik baru-baru ini.

“Mahu atau tidak, pada masa ini kita berhadapan dengan semua barang naik harga termasuk juga kos penyelengaraan bas dan alat ganti kenderaan import terutama selepas Perintah Kawalan Pergerakan (PKP).

Menurutnya pada masa sekarang, purata tambang adalah mengikut jarak dari rumah ke sekolah lebih kurang 2 kilometer (km) hingga 3km dengan nilai RM50 untuk sehala bagi setiap bulan, dengan kata lain kira-kira RM100 sebulan bagi seorang pelajar untuk pergi dan balik.

Prihatin terhadap permasalahan tersebut, Pengerusi Persatuan Pengguna Islam Malaysia (PPIM), Datuk Nadzim Johan berkata kerajaan perlu mempunyai formulasi dengan langkah memberikan subsidi kepada pengusaha bas sekolah untuk mengurangkan impak ke atas kenaikan tambang dalam pelbagai aspek.

“Kaedah memberikan subsidi tersebut boleh dilakukan dengan pelbagai cara antaranya tuntutan boleh dibuat daripada kerajaan atau memberikan faedah lain seperti simpanan premium atau kredit dapat ditukar kepada perkara lain yang sesuai untuk kegunaan pengusaha bas sekolah,” katanya.

Kemelut kenaikan tambang bas sekolah juga mendapat perhatian Presiden Majlis Permuafakatan Persatuan Ibu Bapa dan Guru Nasional (PIBGN) Prof Madya Datuk Dr Mohamad Ali Hasan yang mencadangkan kerajaan menetapkan harga siling supaya dapat memastikan jumlah kenaikan tambang tidak dibuat sesuka hati sehingga memberi bebanan kepada ibu bapa.

“Kerajaan juga perlulah memikirkan mengenai subsidi terhadap kenderaan yang digunakan terutama dalam kalangan pengguna tetap bas sekolah yang kebanyakannya terdiri daripada kumpulan isi rumah B40 dan M40,” katanya.


4 PRN yang dijalankan sudah telan belanja RM420 juta

Sebanyak RM420 juta sudah dibelanjakan Suruhanjaya Pilihan Raya untuk menguruskan empat pilihan raya negeri (PRN) sejak Pilihan Raya Umum Ke-14 (PRU-14) lalu.

Perkara diberitahu Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar yang berkata, perbelanjaan SPR bagi pelaksanaan PRN Sabah adalah RM130 juta; Melaka (RM45 juta) dan Sarawak (RM149 juta).

“Jumlah keseluruhan perbelanjaan SPR bagi pelaksanaan PRN Sabah ke-16, PRN Melaka ke-15 dan PRN Sarawak ke-12 adalah berjumlah RM324 juta,” katanya dalam jawapan bertulis kepada Ahli Parlimen Kuantan, Fuziah Salleh.

Menjawab soalan berasingan daripada Ahli Parlimen Bintulu, Wong Ling Biu, Wan Junaidi berkata, SPR membelanjakan kira-kira RM96 juta bagi PRN Johor.

“Perbelanjaan merangkumi perolehan pembelian dan sewaan peralatan pilihan raya, kenderaan, pembangunan ICT, logistik, elaun petugas dan keperluan-keperluan lain yang berkaitan.

“Perbelanjaan ini turut mengambil kira peralatan mengikut garis panduan pencegahan Covid-19,” katanya.

Wan Junaidi turut menjelaskan perbelanjaan PRN Johor kali ini meningkat sebanyak RM61 juta berbanding PRU ke-14 bagi negeri berkenaan, manakala Melaka meningkat RM32 juta.


67.0 peratus terima dos penggalak menjelang tarikh akhir 1 April

Seramai 45,480 individu dewasa menerima suntikan dos penggalak vaksin Covid-19 semalam (30 Mac 2022), meningkat berbanding 40,718 individu yang menerima dos ketiga itu pada Selasa.

Jumlah itu menjadikan sehingga semalam, seramai 15,758,429 atau 67.0 peratus populasi dewasa di negara ini telah menerima dos penggalak sejak program itu dilancarkan 1 Oktober tahun lalu.

Menjelang esok (1 April), status vaksinasi Covid-19 akan menjadi tidak lengkap bagi:

Bagaimanapun, Kementerian Kesihatan (KKM) menjelaskan bahawa sijil digital suntikan Covid-19 akan kekal dalam aplikasi MySejahtera walaupun tidak mengambil dos penggalak.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari tahun lalu hingga semalam, lebih 68.84 juta dos vaksin telah diberikan kepada populasi di Malaysia, termasuk rakyat asing.

Daripada jumlah itu, seramai 25,803,265 atau 79.0 peratus telah lengkap divaksinasi, manakala 27,499,639 atau 84.2 peratus lagi menerima sekurang-kurangnya satu dos.

Secara keseluruhannya jenama vaksin yang digunakan sejak PICK dimulakan ialah Pfizer sebanyak 60.3 peratus; Sinovac (31.1%); AstraZeneca (8.2%); dan Cansino (0.3%).

Bagi PICK Dewasa, seramai 22,952,209 atau 97.6 peratus telah lengkap divaksinasi, sementara 23,228,125 atau 98.8 peratus lagi menerima sekurang-kurangnya satu dos.

Sejak 8 September tahun lalu, seramai 2,851,056 atau 91.6 peratus remaja berusia 12 hingga 17 tahun telah lengkap divaksinasi, manakala 2,947,622 atau 94.7 peratus lagi menerima dos pertama.

Sementara itu, seramai 1,323,892 atau 37.3 peratus kanak-kanak berusia 5 hingga 11 tahun telah menerima dos pertama masing-masing sejak PICKids dilancarkan 3 Februari lalu.

Terdahulu, kajian dilakukan Pusat Kawalan dan Pencegahan Penyakit (CDC) AS dan Boston Children’s Hospital, mendapati kanak-kanak berusia 5 hingga 11 tahun yang menerima vaksin Pfizer-BioNTech Covid-19 adalah 68 peratus kurang berkemungkinan dimasukkan ke hospital akibat Omicron.


Sejuta pelancong Malaysia dijangka masuki Thailand

Thailand menjangkakan pelancong Malaysia ke negara itu mencecah sejuta orang menjelang akhir tahun ini, susulan pembukaan semula sempadan antara kedua-dua negara sejak April lepas.

Duta Besar Thailand ke Malaysia Chainarong Keratiyutwong berkata sejak pintu sempadan dibuka semula, kira-kira 600,000 pelancong Malaysia berkunjung ke negara tersebut khususnya ke Hat Yai serta beberapa wilayah lain.

“Kami jangka pengunjung akan meningkat sehingga sejuta orang menjelang akhir tahun ini sekali gus membantu memulihkan sektor ekonomi dan pelancongan selepas kebanyakan negara dilanda pandemik Covid-19.

“Sektor ekonomi dan pelancongan di Thailand juga semakin pulih dengan kemasukan pelancong Malaysia sekali gus dapat mengukuhkan hubungan antara kedua-dua negara ini,” katanya kepada Bernama dan RTM selepas merasmikan Festival Makanan dan Produk Halal Thailand (Thai Festival 2022) di Konsulat Jeneral Diraja Thai (RTCG) di Kota Bharu, hari ini.

Hadir sama Timbalan Gabenor Wilayah Narathiwat Patimoh Sadiyamu dan Pengerusi Jawatankuasa Perpaduan Masyarakat, Kebudayaan, Warisan dan Pelancongan Kelantan Mejar (B) Datuk Md Anizam Ab Rahman.

Mengulas mengenai festival itu, Chainarong berkata program dua hari bermula hari ini yang berlangsung di RTCG itu, merupakan mekanisme penting dalam mengerakkan dan membina hubungan rapat antara Thailand dan Malaysia.

“Festival seperti ini merupakan peluang yang baik bagi kami (kerajaan Thailand) untuk menonjolkan makanan dan produk kami. Oleh itu, kami tidak menolak kemungkinan untuk mengadakan lebih banyak festival seperti ini di Malaysia.

“Kita turut mengalu-alukan kerajaan Malaysia untuk mengadakan festival sebegini di Thailand bagi mempromosikan produk dan makanan negara ini yang saya percaya akan mendapat sambutan menggalakkan,” katanya.


Tiada autonomi PAS negeri bekerjasama dengan UMNO

PAS sekali lagi mengingatkan UMNO bahawa parti itu tidak akan memberi autonomi kepada Perhubungan PAS negeri untuk mengadakan kerjasama menghadapi Pilihan Raya Umum Ke-15 (PRU-15).

Sebaliknya, Timbalan Presiden PAS Datuk Seri Tuan Ibrahim Tuan Man berkata jika UMNO berhasrat mengadakan kerjasama, ia mesti dilakukan di seluruh negara, bukannya melibatkan kawasan atau negeri tertentu.

Pendekatan yang sama, katanya digunakan di kubu kuat PAS di negeri-negeri Pantai Timur dan Pantai Barat.

“Setakat ini kita tak ada autonomi. Bermakna bahawa polisi kita adalah sama, (di) Pantai Timur atau Pantai Barat, sama. Tak ada autonomi untuk setiap negeri, tetapi fleksibiliti untuk memilih rakan dalam politik, itu kita ambil kira kekuatan yang ada.

“Sebagai contoh, kalau kita nak menang di Selangor, kalau PAS dengan UMNO tak berpakat saya rasa akan kekal pada PH. Jadi UMNO pun tahu situasi itu dan UMNO nak pakat dengan PAS di Selangor,” katanya.

Tuan Ibrahim yang juga Ahli Parlimen Kubang Kerian berkata tawaran UMNO untuk bekerjasama dengan PAS mesti diperluas ke seluruh negara dan bukannya di negeri-negeri tertentu.

Pada masa sama beliau menegaskan, kerjasama itu juga perlu melibatkan Bersatu, sebagai parti komponen Perikatan Nasional (PN), untuk menyatukan semua parti utama Melayu-Islam.

“Saya beritahu, kalau nak pakat, pakat satu negara. You tak boleh pakat tempat you suka, tempat you tak suka you lawan, mana boleh. Di Kelantan, Terengganu nak lawan Pas tapi di Selangor nak kawan, mana boleh.

“Kalau nak kawan, kawan betul-betul. Kalau nak lawan, lawan betul-betul,” katanya dalam wawancara bersama saluran Youtube FengRenGuan.

Pada Mei lalu, Pengerusi BN Selangor Tan Sri Noh Omar berkata UMNO dan PAS akan mengelak daripada bertanding di kerusi yang sama di negeri itu, dengan harapan untuk menumbangkan Pakatan Harapan.

Noh yang juga Ahli Parlimen Tanjong Karang itu berkata, dengan strategi itu, UMNO dan PAS menyasarkan untuk memenangi sekurang-kurangnya 30 daripada 56 kerusi Dewan Undangan Negeri (DUN) di Selangor.

Demikian juga, UMNO Kedah menzahirkan harapan tinggi agar kerjasama dengan PAS melalui Muafakat Nasional (MN) tidak berakhir dan dapat diteruskan termasuk dalam berhadapan dengan PRU-15.

Timbalan Pengerusi Badan Perhubungan UMNO Kedah, Datuk Othman Aziz menegaskan bahawa semua pihak juga perlu mencari jalan untuk memastikan gabungan itu terus utuh bukan sahaja di Kedah malah di negeri-negeri lain di Malaysia.

“Namun saya seperti sediakala, sentiasa berkata UMNO dengan PAS ni janganlah berpecah, saya nak kalau boleh, semua pihak berusaha keras memastikan gabungan asal MN itu menjadi kenyataan.

“Namun saat-saat ini saya melihat bahawa ada sedikit gangguan pihak-pihak tertentu, pucuk pimpinan di atas dan sebagainya, ini amat menyedihkan.

“Tetapi, saya masih memberi harapan, berharap sangat supaya PAS dan UMNO ni jangan berpecah, bukan hanya di Kedah namun di seluruh negara,” katanya di Jerlun, hari ini.


10 fakta terkini, menarik mengenai politik negara di penghujung 2022

Pertama, adalah amat nyata bahawa ini bukan satu Kerajaan Perpaduan seperti arahan YDP Agong. Kerajaan Perpaduan adalah satu Kerajaan di mana tiada parti pembangkang. Kerajaan Perpaduan bermaksud A Unity Government.

A Unity Government telah dicadangkan oleh Tun Dr Mahathir Mohamad pada bulan Febuari 2020 tetapi ditolak oleh semua pihak kerana Tun mahu melantik banyak golongan teknokrat dan profesional dalam Kabinet tanpa mengira kepentingan parti politik lain.

Kedua, ini adalah satu Kerajaan Campuran PH, UMNO dan GPS Sarawak, bukan Kerajaan Campuran yang dianggotai oleh Barisan Nasional.

Ini adalah kerana MCA tidak mahu duduk di dalam Kabinet bersama dengan Menteri dari DAP. MIC juga tidak mahu duduk semeja dalam Kabinet dengan PKR dan DAP. Hanya wakil dari UMNO dan dari Parti Bersatu Rakyat Sabah (PBRS) sahaja yang mewakili Barisan Nasional.

Ketiga, kesemua Pengerusi dan Board Members GLC, agensi kerajaan dan badan berkanun dipecat dengan serta-merta. Yang pasti ini dilakukan untuk pembersihan daripada orang-orang politik dari parti Bersatu, PAS dan Gerakan.

Manakala dijangka hanya ahli-ahli politik UMNO yang menyokong TPM, Zahid Hamidi sahaja akan dilantik mengisi kekosongan yang berlaku. Sungguh licik permainan politik ini.

Keempat, parti UMNO akan membuat pindaan perlembagaan bagi mengukuhkan lagi MoU yang ditandatangani bersama dengan Pakatan Harapan. Ini juga bertujuan untuk mengosongkan mana-mana kerusi Parlimen sekiranya ada ahli Parlimen BN melompat dan memberi sokongan kepada pihak lawan.

Kelima, Parti DAP yang mempunyai seramai 40 ahli Parlimen iaitu jauh lebih daripada PKR yang ada 31 ahli Parlimen, sedang berusaha untuk mendapatkan persetujuan daripada PM, Anwar Ibrahim agar Pilihanraya Kerajaan Tempatan diadakan dalam jangka masa 5 tahun mereka memerintah.

Ini bertujuan agar parti DAP melalui sokongan orang-orang Cina di dalam bandar, akan berupaya menguasai bandar-bandar utama negara seperti Kuala Lumpur, Georgetown, Ipoh, Seremban, Bandar Melaka, Johor Baharu, Kuching, Sibu, Miri dan Kota Kinabalu.

Keenam, Presiden UMNO semalam menyatakan bahawa walaupun BN menang hanya 30 kerusi Parlimen tetapi berupaya mendapat kuota enam orang Menteri Kabinet berbanding dengan DAP, yang mempunyai 40 ahli Parlimen tetapi hanya dapat kuota empat orang Menteri Kabinet. DAP mempunyai agenda yang lebih besar.

Iaitu dengan sokongan 148 ahli Parlimen terhadap Anwar, bermakna kumpulan mereka mempunyai majoriti 2/3 di Dewan Rakyat (Parlimen). Ini juga bermakna, mereka boleh memaksa Kerajaan PH melakukan persempadanan semula kawasan kerusi-kerusi Parlimen dalam bandar. Secara kasarnya, dijangkakan lebih kurang 30 kerusi Parlimen baharu dalam bandar dengan majoriti Cina boleh dibuat kali ini.

Ini bermakna parti DAP berkemampuan menang lagi 30 kerusi Parlimen pada PRU ke 16. Empat puluh kerusi dicampur dengan 30 kerusi Parlimen yang baru, DAP boleh menang 70 kerusi Parlimen dan secara langsung menjadikan DAP sebagai blok parti politik paling kuat di Malaysia.

Ketujuh. Sekiranya DAP berjaya mendapatkan kelulusan untuk mengadakan Pilihanraya Kerajaan Tempatan di bandar-bandar utama negara ini pasti DAP mahu meletakkan orang mereka, orang Cina sebagai Datuk Bandar di Bandar Kuala Lumpur, Georgetown, Ipoh, Seremban dan Johor Bharu. Mereka mahu kuasai bandar-bandar ini.

Maka, terpinggirlah orang-orang Melayu di dalam bandar seperti di Kampung Baru, Kuala Lumpur atau di Kampung Manjoi di Ipoh. Orang-orang Melayu yang miskin bandar, akan bertambah miskin.

Pasti peluang-peluang perniagaan dan tempat-tempat perniagaan serta gerai-gerai makanan Cina akan bertambah seperti cendawan.

Kelapan. Sekiranya ini menjadi realiti, orang-orang Melayu akan jadi pengemis di bandar-bandar utama negara.

Kesembilan. Apabila persempadan kawasan Parlimen dilakukan, DAP akan berupaya menang 70 kerusi dan PKR pula akan berupaya menang lebih banyak kerusi.

Ketika itu, barulah orang-orang Melayu dan UMNO akan sedar agenda besar DAP, iaitu menguasai Kerajaan Persekutuan selama-lamanya. DAP berkorban hari ini, dengan hanya menerima empat Menteri Kabinet, demi memastikan Anwar mengangkat sumpah sebagai Perdana Menteri.

Kesepuluh. Negara akan memasuki ambang Tahun Baru 2023 dalam masa dua hari lagi, masalah kos sara hidup masih lagi belum selesai. Harga ayam masih tinggi.

Supply telur ayam amat kurang.

Import telur ayam dari India punya la mahal.

Harga minyak petrol masih lagi belum turun kepada RM1.50 selitter.

Rafizi Ramli, Menteri Ekonomi dan Pakar Theory Ekonomi, nampaknya hanya pandai bertheory sahaja.

Bila jadi kerajaan. Ke laut.

Saiful Bahar

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


RM12.86 bilion subsidi upah diluluskan setakat 23 April

Setakat 23 April pihak kerajaan sudah meluluskan permohonan subsidi upah sebanyak RM12.86 bilion yang sudah memberikan manfaat kepada seramai 322,177 majikan dan 2.64 juta pekerja yang terjejas sejak bermulanya penularan Covid-19.

Menteri Kewangan Tengku Datuk Seri Zafrul Tengku Abdul Aziz berkata bantuan dibawah Program Subsidi Upah 1.0 (PSU 1.0) itu diperkenalkan kerajaan bertujuan untuk memastikan majikan daripada gulung tikar dan pekerja hilang pekerjaan.

Bagi PSU 2.0, Zafrul berkata kerajaan sudah meluluskan permohonan subsidi upah bernilai RM1.17 bilion setakat 23 April, yang telah memberi manfaat kepada seramai 73,567 majikan dan mengekalkan penggajian 635,748 pekerja.

Di bawah program Subsidi Pengangkutan Awam MY30 pula, setakat 23 April, katanya sebanyak RM127.74 juta telah disalurkan bagi langganan 751,414 pas bulanan pengangkutan awam tanpa had yang disediakan khusus untuk warganegara Malaysia.

“Seperti yang diumumkan di bawah Belanjawan 2021, inisiatif ini dilanjutkan ke tahun 2021 bagi terus menggalakkan mobiliti dan mengurangkan beban kos pengangkutan awam untuk rakyat,” lapor Bernama yang memetiknya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-52, yang dikeluarkan hari ini.

Bagi pembiayaan sektor pelancongan Pelan Jana Semula Ekonomi Negara (PENJANA), beliau berkata setakat 23 April, sebanyak 321 daripada 644 permohonan bagi pembiayaan ini telah diluluskan dengan jumlah pembiayaan sebanyak RM63.9 juta.

Bagi program Insentif Pengambilan Pekerja dan Bantuan Latihan, Tengku Zafrul berkata setakat 23 April, seramai 132,403 pekerja telah berjaya mendapat pekerjaan melalui program ini.

“Antara industri dan sektor utama yang mengambil pekerja termasuklah pembuatan serta perdagangan borong dan runcit,” katanya lagi.


Kerajaan lulus AstraZeneca dari Thailand, vaksinasi digandakan

Bekalan vaksin Covid-19 negara bakal bertambah susulan keputusan kerajaan memberi kelulusan bersyarat kepada pengilang kedua – Siam Bioscience Co., Ltd, Thailand – yang mengeluarkan vaksin AstraZeneca hari ini.

Kelulusan itu diberi pada mesyuarat ke-358 Pihak Berkuasa Kawalan Dadah (PBKD) hari ini sekali gus akan mempercepatkan lagi Program Imunisasi Covid-19 Kebangsaan (PICK), kata Ketua Pengarah Kesihatan, Tan Sri Dr Noor Hisham Abdullah.

Katanya, mesyuarat bersetuju memberikan kelulusan pendaftaran bersyarat untuk kegunaan semasa bencana kepada produk vaksin Covid-19 Vaccine AstraZeneca Solution for Injection keluaran AstraZeneca daripada pengilang kedua iaitu Siam Bioscience Co, Ltd, Thailand.

“Pengilang kedua ini merupakan pengeluar yang akan menjadi sumber bekalan vaksin AstraZeneca untuk kegunaan PICK di negara ini.

“Sebelum ini, PBKD telah meluluskan pendaftaran bersyarat bagi pengilang Medimmune Pharma B.V., Netherlands pada 2 Mac 2021, yang merupakan pengeluar bagi bekalan vaksin Covid-19 AstraZeneca ke negara-negara Eropah,” katanya dalam kenyataan hari ini.

Dr Noor Hisham berkata, kerajaan membuat perolehan vaksin Covid-19 keluaran AstraZeneca melalui dua kaedah iaitu secara terus dengan pengeluar dan juga melalui fasiliti COVAX.

Katanya, negara mula menerima bekalan di bawah fasiliti COVAX pada April 2021.

“Bekalan vaksin AstraZeneca yang bakal diterima daripada pengilang Siam Bioscience Co., Ltd ini dijangka dapat mempertingkatkan kadar vaksinasi di bawah PICK dengan lebih pantas,” katanya.

Sehubungan itu katanya, syarikat Pemegang Pendaftaran Produk iaitu AstraZeneca Sdn Bhd, diarah mengemukakan data-data tambahan dan terkini produk vaksin tersebut dari semasa ke semasa, bagi memastikan kualiti, keberkesanan dan keselamatannya sentiasa dikemas kini dan perbandingan manfaat-risiko vaksin ini kekal positif.


Firma penyelidikan berbeza pendapat berhubung kenaikan OPR akhir tahun ini

CGS-CIMB Research mengekalkan pandangannya mengenai kemungkinan Bank Negara Malaysia (BNM) tidak menaikkan Kadar Dasar Semalaman (OPR) pada mesyuarat terakhir Jawatankuasa Dasar Monetari (MPC) tahun ini pada November, sekali gus menyaksikan kadar faedah kekal pada 2.50 peratus.

Bagaimanapun, bagi 2023, firma pembrokeran itu mengunjurkan dua kenaikan 25 mata asas yang menjadikan OPR pada 3.00 peratus, menurut laporan Bernama.

Pada masa sama, ia juga tidak menjangkakan keadaan global yang lebih baik pada masa akan datang berikutan faktor termasuk Amerika Syarikat (AS) yang berkemungkinan mencatat ekonomi lebih perlahan susulan pelaksanaan beberapa siri kenaikan kadar faedah.

Selain itu, krisis tenaga di Eropah dijangka menyebabkan Kesatuan Eropah (EU) mengalami kemelesetan manakala ketidaktentuan pasaran hartanah China pula hanya memaparkan sebahagian kecil daripada masalah sebenar.

“Ini menjadikan dorongan terhadap pertumbuhan ekonomi Malaysia akan bergantung sepenuhnya ke atas ekonomi domestik dengan pemangkin utama kekal terhad kepada pemulihan sektor pelancongan dan faktor yang boleh menaikkan permintaan,” kata CGS-CIMB Research dalam nota tinjauannya hari ini.

Pada Khamis, BNM menaikkan OPR sebanyak 25 mata asas kepada 2.50 peratus yang merupakan kenaikan ketiga berturut-turut bagi tahun ini.

Bagi pengeksport, CGS-CIMB Research menyifatkan impak kelemahan ringgit adalah terhad berikutan kadar pertukaran efektif nominal — indeks wajaran perdagangan tukaan asing, memaparkan peningkatan kecil setakat tahun ini.

Peningkatan ketara dolar AS telah menyebabkan ringgit susut sejak minggu lepas walaupun pasaran sememangnya telah menjangkakan kenaikan OPR.

Firma pembrokeran itu berpendapat bahawa perbandingan dolar AS/ringgit kekal dalam keadaan tidak menentu yang menyebabkannya menyemak semula unjuran pada akhir 2022 kepada 4.60 daripada 4.25, didorong terutamanya oleh faktor seperti jangkaan lebihan dagangan yang lemah susulan penurunan harga komoditi selain impak daripada perkembangan di China.

Sementara itu, Kenanga Research yang juga cabang penyelidikan Kenanga Investment Bank, pula berpendapat bahawa BNM akan kekal dengan pendirian menaikkan kadar faedah yang seiring dengan aliran kadar global bagi menangani inflasi.

Berikutan itu, ia menjangkakan BNM akan menaikkan 25 mata asas lagi pada mesyuarat seterusnya MPC yang menjadikan OPR pada 2.75 peratus.

Menurutnya, kenaikan inflasi dan pemulihan yang berkekalan dalam permintan domestik akan terus mempengaruhi serta mendorong sebarang keputusan dasar BNM.

“Kami kekal dengan unjuran bahawa pertumbuhan Keluaran Dalam Negara Kasar untuk suku ketiga 2022 pada 8.8 peratus, susut sedikit daripada 8.9 peratus pada suku kedua tahun ini.

“Ini juga diunjur menyederhana secara ketara kepada 0.5 peratus dalam suku keempat, didorong oleh permintaan global yang lemah akibat sekatan pergerakan berterusan di China akibat COVID-19 dan kemungkinan berlakunya kemelesetan di zon euro dan AS,” katanya.

Atas alasan itu, Kenanga berkata BNM mungkin mengehadkan tindakan memperketat dasar monetari dan memberi andaian 50:50 terhadap kemungkinan kenaikan OPR sebanyak 25 mata asas lagi pada Januari tahun depan.


Guru wanita rugi RM276,000 diperdaya sindiket

Seorang guru wanita mengalami kerugian RM276,000 selepas menjadi mangsa Macau Scam, apabila ditipu kononnya dia didakwa melakukan kesalahan dan perlu membuat beberapa pembayaran bagi menguruskan kesnya.

Ketua Jabatan Siasatan Jenayah Komersial Negeri Sembilan Superintendan Aibee Abd Ghani berkata wanita berusia 41 tahun itu telah membuat pinjaman bank di samping meminjam wang daripada rakannya serta mengeluarkan wang simpanan untuk membuat pembayaran berkenaan.

Beliau berkata ia bermula apabila wanita itu dihubungi individu yang mengaku kakitangan Kementerian Kesihatan Malaysia (KKM) awal bulan ini, yang memberitahu kononnya dia melakukan kesalahan kerana membeli ubat dalam kuantiti berlebihan, lapor Bernama.

Menurutnya panggilan itu kemudian kononnya disambungkan Ibu Pejabat Polis Kontijen (IPK) Perak, dan ia disusuli dengan beberapa lagi tuduhan lagi sehingga wanita itu percaya dan bersetuju untuk memasukkan wang ke beberapa akaun.

Dalam satu kenyataan hari ini beliau berkata dalam tempoh antara 11 April dan semalam, wanita itu telah membuat transaksi ke beberapa akaun berjumlah RM276,000, dan dia berasa ditipu apabila semasa mencuba menghubungi pihak berkenaan, panggilannya tidak berjawab, dan kes sedang disiasat mengikut Seksyen 420 Kanun Keseksaan.

Sementara itu dalam kes berasingan Aibee berkata sepasang suami isteri warga emas berumur 69 dan 64 tahun kerugian RM30,000 selepas diperdaya seorang suspek, kononnya mereka telah memenangi wang tunai RM500,000 melalui nombor ekor di Bahau, Jempol.

“Pengadu dan isteri mempercayai hal itu dan dibawa suspek ke Maybank Kuala Pilah bagi melakukan pengeluaran wang untuk membuat pembayaran, kononnya sebagai proses bagi mendapatkan wang RM500,000.

“Kedua-dua mereka menaiki kenderaan individu itu ke Maybank Kuala Pilah dan membuat pengeluaran RM25,000 melalui kaunter, dan seterusnya membuat pengeluaran wang tunai melalui ATM sebanyak RM5,000,” katanya.

Katanya selepas serahan wang tunai dilakukan di dalam kenderaan suspek, dan pasangan itu dibawa ke sebuah bank di Bahau, kemudian ditinggalkan.


Thailand catat 16,994 kes hari ini

Kementerian Kesihatan Awam Thailand (PHM) melaporkan dalam tempoh 24 jam lalu, 18 April 2022, negara itu mencatat 16,994 kes baharu dengan 76 daripadanya adalah kes import.

Angka kematian meningkat sebanyak 124, manakala 25,910 pesakit telah sembuh dan dibenarkan meninggalkan hospital.

Thailand mencatat kumulatif positif sebanyak 4,046,953, dengan 3,814,433 pesakit telah pulih, 205,514 masih di hospital dan 27,006 telah meninggal dunia.

Sementara itu, jumlah kes Covid-19 di Thailand kini berada pada trajektori melengkung dan menurun, menurut Pensyarah Sains Universiti Chulalongkorn Jessada Denduangboripant.

Memetik statistik PHM, beliau menjelaskan bahawa jumlah jangkitan wabak Omicron Covid-19 melonjak pada Februari sebelum memuncak pada awal Mac.

Beliau berkata keluk jangkitan kemudian naik semula pada akhir Mac selepas subvarian Omicron BA.2 tiba di Thailand. Bagaimanapun, beban kes mula berkurangan pada April.

“Oleh itu, kami boleh mengesahkan bahawa jumlah kes Covid-19 di Thailand kini berada pada trajektori menurun,” katanya.

“Penurunan jangkitan Covid-19 adalah sejajar dengan situasi global, yang menyaksikan kes baharu memuncak dua bulan lalu sebelum jatuh.”

Bagaimanapun, keluk jangkitan Thailand telah jatuh lebih perlahan berbanding tempat lain kerana negara itu dilanda wabak serentak subvarian Omicron BA.1 dan BA.2, tambahnya.

Jessada juga meramalkan peningkatan kes baharu selepas Pesta Songkran tetapi berkata kadar jangkitan tidak akan mencapai tahap yang berlaku pada permulaan wabak Omicron.

Tambahnya, jumlah pesakit yang mengalami masalah paru-paru dan memerlukan alat bantuan pernafasan masih tinggi, sejajar dengan jumlah jangkitan Covid-19 setiap hari.


Kos tunai haji 2023 naik RM31,000

Kos menyempurnakan ibadah haji secara muasasah dilaporkan meningkat kepada kira-kira RM31,000 tahun ini, tambahan kira-kira RM2,368 berbanding musim lalu, kata Tabung Haji (TH).

Utusan Malaysia hari ini (16 Januari 2023) memetik Pengarah Eksekutif TH, Datuk Seri Syed Saleh Syed Abdul Rahman sebagai berkata faktor utama kenaikan harga adalah inflasi dalam ekonomi global, cukai, kadar pertukaran mata wang dan harga hartanah di Makkah dan Madinah.

“Kenaikan ini juga disebabkan caj tambahan melibatkan kemudahan sedia ada dan baharu seperti khemah di Arafah dan Mina, mutawwif (panduan untuk jemaah haji) dan penggunaan bas yang lebih baik di Arab Saudi,” katanya dipetik berkata.

Bagaimanapun, beliau memberi jaminan TH akan meneruskan Bantuan Kewangan Haji untuk golongan berpendapatan rendah melalui mekanisme Bayaran Haji secara bersasar yang mula diperkenalkan pada musim haji tahun lalu.

Bayaran Haji adalah jumlah yang perlu dibayar oleh seorang jemaah kepada TH untuk membolehkannya menunaikan haji iaitu lebih rendah daripada kos sebenar menunaikan haji.

Perbezaan kos itu ditanggung sepenuhnya oleh TH melalui Bantuan Kewangan Haji atau Hajj Financial Support (HAFIS) untuk jemaah menunaikan haji buat pertama kali secara muassasah.

TH juga menetapkan penerbangan pergi pertama jemaah pada 21 Mei 2023 (Isnin) dan penerbangan pergi terakhir pada 21 Jun 2023 (Rabu), manakala penerbangan pulang pertama pada 6 Julai 2023 (Khamis) dan penerbangan pulang terakhir pada 2 Ogos 2023 (Rabu).

Mengulas lanjut, Syed Saleh berkata, pada musim haji lalu, penetapan Bayaran Haji bersasar adalah pada kadar RM10,980 (38 peratus daripada kos haji) bagi jemaah B40, manakala RM12,980 (45 peratus daripada kos haji) bagi jemaah haji bukan B40.

“TH memberi bantuan sebanyak 62 peratus (RM17,652) bagi seorang jemaah haji golongan B40 manakala 55 peratus (RM15,652) bagi jemaah haji bukan golongan B40. Bagi jemaah muassasah menunaikan haji kali kedua atau lebih, mereka perlu membuat bayaran penuh.

“TH sentiasa berusaha melalui perbelanjaan berhemah dan strategik agar kenaikan ini tidak terlalu membebankan jemaah haji,” katanya di sini semalam.

Menurut Syed Saleh, kos haji itu merangkumi tiket penerbangan, pengangkutan di Tanah Suci, sewaan bilik penginapan di Mekah dan Madinah, kos sajian makanan dan bayaran untuk pelbagai perkhidmatan asas kepada pihak-pihak berwajib di Arab Saudi.

Beliau memberitahu, antara faktor utama kenaikan kos haji adalah inflasi berikutan impak ekonomi global (seperti perang Russia-Ukraine, kenaikan harga minyak, isu logistik pasca Covid-19), percukaian, kadar pertukaran wang dan pasaran hartanah di Mekah dan Madinah.

“Kenaikan ini juga disebabkan oleh caj tambahan membabitkan kemudahan sedia ada dan baharu yang diberikan termasuk kemudahan khemah di Arafah dan Mina, mutawif dan penggunaan bas yang lebih baik di Arab Saudi.

“Bagi menangani impak kenaikan kos haji ini, TH memeterai perjanjian jangka panjang dengan syarikat-syarikat penerbangan dan juga memajak bangunan penginapan jemaah haji di Mekah dan Madinah untuk beberapa musim dalam usaha mengekalkan harga sewaan,” katanya.

Malaysia memperoleh semula kuota rasmi jemaah haji yang pernah ditetapkan oleh Arab Saudi pada awal 2020 lalu untuk musim haji kali ini iaitu sebanyak 31,600 orang berbanding 14,306 orang pada tahun lepas akibat pandemik Covid-19.

Justeru, mereka yang giliran tahun sepatutnya pada 2020, 2021 dan 2022 akan diberikan keutamaan untuk memenuhi kuota berikutnya bagi menunaikan ibadah haji musim ini.


Saya serah Majlis Presiden PH tentukan kawasan bertanding: Idris

Bekas Ahli Dewan Undangan Negeri (ADUN) Sungai Udang, Datuk Seri Idris Haron menyerahkan kepada Majlis Presiden Pakatan Harapan (PH) bagi menentukan kawasan yang akan ditandinginya dalam Pilihan Raya Negeri (PRN) Melaka nanti.

Idris berkata sedia menerima sebarang keputusan yang diputuskan oleh PH berhubung kerusi yang akan diberikan kepadanya untuk bertanding atas tiket gabungan tersebut kerana kuasa terletak pada pemimpin atasannya.

“Begitu juga keputusan majlis berkenaan berhubung sama ada kami layak menjadi calon mewakili PH pada Pilihan Raya Negeri (PRN) Melaka, 20 November ini.

“Saya serahkan kepada Majlis Presiden PH untuk menentukan segala-galanya kerana saya dan Nor Azman (Datuk Nor Azman Hassan) tiada apa-apa kuasa. Bukan seperti Timbalan Pengerusi Badan Perhubungan UMNO Melaka yang bebas memilih kerusi mana yang dia hendak bertanding,” katanya dipetik laporan portal BH hari ini.

PH difahamkan sudah memuktamadkan untuk meletak dua bekas ADUN UMNO tersebut untuk bertanding atas tiket mereka, ia selepas PKR dan Amanah mendesak supaya menerima cadangan tersebut.

Bagaimanapun, DAP dilihat tidak sependapat dengan dua parti rakan PH namun akur dengan keputusan majoriti yang diputuskan dalam mesyuarat Majlis Presiden PH baru-baru ini.

Idris sebelum ini dalam Pilihan Raya Umum Ke-14 memenangi kerusi Dewan Undangan Negeri (DUN) Sungai Udang, sementara Nor Azman menang kerusi Pantai Kundor.

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Dua lagi bekas ADUN yang menarik sokongan adalah Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Covid-19: Kemasukan ke hospital naik 26.2% minggu epidemiologi 15

Jumlah kemasukan pesakit Covid-19 ke hospital bagi setiap 100,000 penduduk meningkat sebanyak 26.2 peratus pada minggu epidemiologi ke-15 dari 9 hingga 15 April berbanding minggu sebelumnya.

Kementerian Kesihatan (KKM) memaklumkan kebanyakan pesakit adalah golongan berisiko tinggi, seperti warga emas dan individu yang mempunyai komorbiditi, namun peningkatan itu tidak membebankan perkhidmatan kesihatan dan hospital masih beroperasi seperti biasa.

“Dari 1 Januari 2023 hingga 15 April 2023, kadar kematian kes (CFR) Covid-19 dilaporkan 0.3 peratus (berbanding gelombang Delta dengan CFR tinggi 2.1 peratus).

“Sebanyak 80.7 peratus melibatkan pesakit berumur 60 tahun ke atas manakala 82.6 peratus adalah dalam kalangan individu yang mempunyai komorbiditi,” kata kenyataan itu.

Dalam tenpoh minggu itu, sebanyak 5,149 kes baharu dilaporkan, termasuk 240 kes yang melibatkan kluster.

Pada 9 April sebanyak 517 kes baharu direkodkan, diikuti 539 kes (10 April); 598 kes (11 April); 900 kes (12 April); 875 kes (13 April); 839 kes (14 April); dan 881 (15 April).

Sehingga kini, 14,517 kes masih aktif, 13,824 kes menjalani kuarantin di rumah; 679 mendapatkan rawatan di rumah dan 14 dimasukkan ke unit rawatan rapi, dengan 10 daripadanya memerlukan alat bantuan pernafasan.

Sejak wabak Covid-19 melanda negara akhir 2021 lalu, sebanyak 5,062,060 kes telah dilaporkan dengan 5,010,543 pesakit telah sembuh dan 37,000 pesakit meninggal dunia.

KKM berkata kadar kematian dalam kalangan pesakit yang tidak pernah diberi vaksin adalah enam kali lebih tinggi daripada mereka yang menerima dos penggalak.

Berdasarkan data tahun ini, sehingga 17 April, hanya 50 peratus (16,327,196) rakyat Malaysia telah menerima suntikan penggalak pertama dan 2.5 peratus (819,150 individu) menerima dos penggalak kedua.

“Risiko kemasukan ke hospital dan keterukan simptom boleh dikurangkan dengan mengambil dos penggalak.

“…orang ramai, terutamanya individu berisiko tinggi, dinasihatkan untuk mendapatkan dos penggalak kerana imuniti berkurangan dalam tempoh tiga hingga enam bulan selepas dos terakhir,” menurut kenyataan itu.

KKM turut mengingatkan rakyat Malaysia supaya mengambil langkah berjaga-jaga bagi membendung peningkatan kes jangkitan Covid-19 ketika sambutan Aidilfitri.


Polis sahkan empat pelumba haram maut nahas di Pulau Pinang, 3 parah

Polis mengesahkan empat pelumba haram maut, manakala tiga lagi parah dalam nahas di Lebuh Raya Tun Dr Lim Chong Eu di Pulau Pinang, awal pagi tadi.

Tiga daripada mangsa maut di lokasi kejadian manakala seorang lagi meninggal dunia ketika menerima rawatan di Hospital Pulau Pinang (HPP) di Georgetown.

Ketua Polis Daerah Timur Laut Asisten Komisioner Soffian Santong berkata mangsa yang maut dikenal pasti sebagai Muhammad Harith Zikri Yusnizar, 17; Ahmad Haikal Naif Ahmad Nazrul, 19; Mohd Syazwan Hakim Mohd Abdul Sani, 22; dan Muhamad Eizreel Muhamad Roszadi, 25.

Beliau berkata mangsa yang cedera parah pula ialah Mohd Haziq Harris, 34; Muhammad Rahimi Shukor, 19; dan Muhammad Shazwan Hafiz Mohd Abdul Sani, 22.

“Pihak polis menerima laporan berhubung kemalangan itu pada 4.30 pagi dan siasatan awal mendapati kejadian tersebut berlaku kira-kira jam 4 pagi di kawasan lebuh raya berkenaan menghala ke pusat bandar Georgetown.

“Kemalangan melibatkan beberapa motosikal disyaki terlibat dalam kegiatan lumba haram,” katanya dalam kenyataan hari ini.

Soffian berkata siasatan juga mendapati kemalangan itu berlaku selepas beberapa penunggang motosikal terbabit dipercayai hilang kawalan dan merempuh antara satu sama lain.

Beliau berkata dua buah kereta turut dirempuh dari arah belakang oleh kumpulan itu.

“Setakat ini, tujuh mangsa telah dikenal pasti terlibat dalam kemalangan berkenaan. Empat disahkan maut iaitu tiga meninggal dunia di tempat kejadian manakala seorang meninggal dunia di HPP ketika menerima rawatan,” katanya sambil menambah semua mangsa berasal dari Pulau Pinang dan Kedah.

Soffian juga berkata mangsa yang cedera masih menerima rawatan di HPP.

“Kes disiasat mengikut Seksyen 41(1) Akta Pengangkutan Jalan 1987 dan pihak polis menasihati orang ramai agar tidak melibatkan diri dalam aktiviti lumba haram kerana bukan sahaja boleh membahayakan nyawa sendiri malah keselamatan pengguna jalan raya yang lain,” katanya.


Parlimen perlu patuhi peraturan sebelum dibuka: Pakar Perlembagaan

Parlimen perlu melalui beberapa proses pentadbiran termasuk menyusun perjalanan mesyuarat dan hal-hal berkaitan dengannya, kata pakar Perlembagaan Profesor Dr Shamrahayu Abdul Aziz.

Walaupun bersetuju bahawa Dewan Rakyat boleh bersidang ketika darurat, beliau berkata Parlimen juga boleh ditangguhkan kerana tiada peruntukan yang jelas berhubung perkara itu dalam Perlembagaan Persekutuan.

Beliau berkata Peraturan 11 Peraturan Majlis Mesyuarat Dewan Rakyat memperuntukkan tiga perkara utama iaitu penentuan tempat, hari dan waktu; penetapan tarikh oleh ketua atau timbakan ketua majlis sekurang-kurangnya 28 hari sebelum permulaan sesuatu penggal dan perubahan tarikh mesyuarat.

“Walaupun undang-undang atau Peraturan Majlis Mesyuarat Dewan Rakyat menyatakan tentang perkenan Yang di-Pertuan Agong, beberapa proses pentadbiran akan dilalui bagi menyusun perjalanan mesyuarat dan hal berkaitannya.

“Sekiranya diperhatikan dalam amalan ketika keadaan biasa, iaitu keadaan tanpa darurat, amalan menentukan tarikh mula-mula mesyuarat, atau hari pertama mesyuarat serta hari-hari lain, pihak pentadbiran Parlimen, bersama dengan Menteri bertanggungjawab bagi Parlimen menentukan tarikh mesyuarat.

“Setelah itu, tarikh tersebut dibawa untuk perbincangan dan dipersetujui oleh Kabinet dan kemudiannya perkenan Yang di-Pertuan Agong akan diperolehi,” katanya hari ini.

Dr Shamrahayu berkata penentuan tarikh persidangan Parlimen juga melalui proses pentadbiran dan mengambil kira pelbagai aspek, termasuk keperluan teknikal dan kakitangan bertugas dari Parlimen atau kakitangan kementerian.

Mengenai titah Yang di-Pertuan Agong berkaitan ‘segera’ atau ‘secepat mungkin’ beliau berkata persoalan utama ialah berhubung tarikh mesyuarat pertama, walaupun mungkin juga berkaitan tarikh-tarikh mesyuarat yang lain.

“Saya melihat kepada perspektif tafsiran frasa yang lebih kurang sama dalam Perkara 5(3) Perlembagaan Persekutuan. Perkara Perkara 5(3) menggunakan frasa “seberapa segera” atau dalam Bahasa Inggeris “as soon as may be”.

“Frasa ini pernah ditafsirkan oleh mahkamah. Antara lain, terdapat keputusan kes yang menyatakan tafsiran kepada frasa “as soon as may be” tersebut sebagai:

“The words ‘as soon as may be’ mean, ‘as nearly as is reasonable in the circumstances of the particular case’ … – Aminah v Superintendent of Prison Pengkalan Chepa [1968] 1 MLJ 92,” katanya yang turut memberi beberapa lagi contoh.

Katanya walaupun ada tafsiran sedemikian tidak perlu dilihat kepada frasa ‘secepat mungkin’ dalam bentuk yang terlalu legalistik kerana semua keputusan kes seperti di atas adalah membabitkan hak orang yang ditangkap.

“Titah diraja Yang di-Pertuan Agong tidak semestinya dibahaskan sedemikian rupa. Titah diraja tidaklah terikat dengan pemahaman perundangan semata-mata terutamanya apabila ia berkaitan dengan peringatan atau mesej untuk bacaan umum.

“Dalam konteks keadaan semasa, frasa “secepat mungkin” boleh difahamkan sebagai Yang di-Pertuan Agong berkenan untuk memberi penekanan terhadap keperluan semasa untuk menangani kesan pandemik terhadap masyarakat umum tatkala negara dan rakyat dalam keadaan suntuk untuk kembali pulih ke kehidupan pra-pandemik,” katanya.

Baca ulasan lanjut Profesor Dr Shamrahayu Abdul Aziz dalam ruang Rencana Agenda Daily.


Cukai dibayar umat Islam di Amerika bernilai AS$1.8 bilion pada 2021

Umat Islam mengeluarkan purata zakat sebanyak AS$2,070 seorang, sebagai satu daripada lima rukun Islam, menurut laporan dikeluarkan Inisiatif Filantropi Muslim di Universiti Indiana Lilly Family School of Philanthropy di IUPUI pada minggu lepas, menurut laporan Bernama.

Laporan itu menunjukkan umat Islam Amerika lebih cenderung melihat zakat sebagai tindakan dermawan atau kebajikan dan bukan cukai yang dikenakan pihak berkuasa agama.

Pengarah Inisiatif Kedermawanan Muslim, Shariq Siddiqui berkata, sebahagian besar daripada jumlah itu disumbangkan pada bulan Ramadan.

“Adalah penting bagi organisasi badan amal mencari cara mendekati penderma Muslim-Amerika ketika bulan Ramadan,” kata Siddiqui.

Penerima bantuan terbesar merupakan organisasi antarabangsa tidak berasaskan keuntungan, yang menerima 25.3 peratus daripada dana zakat, menurut laporan itu.


Remaja, kanak-kanak jadi mangsa vape?

Persatuan Pengguna Pulau Pinang (CAP) mendedahkan sebilangan besar kanak-kanak mengaku menghisap vape atau rokok elektronik (e-rokok) disebabkan percaya tentang kandungan cecair di dalamnya adalah buah-buahan asli dan bukannya nikotin.

Pegawai Pendidikan CAP dan aktivis, S.V. Subbarow berkata, pihaknya telah menemu bual lebih 1,000 kanak-kanak dan hasilnya mereka mendakwa perbuatan menghisap vape bukan satu kesalahan kerana rasa vape hanya seperti makan gula-gula.

Selain itu, Subbarow mendakwa kebanyakan kanak-kanak yang menghisap vape yang diambil daripada bapa atau abang mereka sendiri.

Hasil soal selidik yang dijalankan CAP sebelum ini, kanak-kanak berusia sembilan hingga 12 tahun mengakui bahawa mereka mencuba vape bapa semasa ia ditinggalkan di rumah atau di dalam kereta.

Sementara itu, Setiausaha Agung Majlis Penyalahgunaan Bahan Terlarang Malaysia (Masac), Raja Azizan Suhaimi Raja Abd. Latiff berkata, ada pihak-pihak tertentu yang mengeluarkan sesuatu bahan larangan untuk dicampur dengan bahan lain di dalam vape bagi memberikan kesan yang lebih ‘mari’ atau khayal kepada mereka yang mengambilnya.

Menurutnya, semua pihak harus sedar bahawa di Malaysia, lebih 800 New Psychoactive Substance (NPS) atau Substan Psikoaktif Baharu yang masih tidak diwartakan sebagai dadah.

“Jika remaja ambil vape, kita tidak tahu apa kandungan dalam cecair tersebut sama ada ia ada campuran NPS ini yang akan memberi kesan mengkhayalkan serta ketagihan.

“Ini yang membahayakan dan menakutkan kita semua. Tidak mustahil ada mereka yang akan mengambil bahan terlarang ini,” katanya.

Dalam pada itu, Pakar Perunding Perubatan Keluarga Fakulti Perubatan Universiti Malaya, Prof. Madya Dr. Nur Amani Ahmad Tajuddin berkata, golongan kanak-kanak dan juga remaja dilihat lebih tertarik dan mudah untuk dipengaruhi menghisap vape.

“Semua pihak harus memainkan peranan dalam membantu kanak-kanak dan remaja agar mereka tidak terjebak dalam hal tersebut.

“Jika dibiarkan, generasi ini akan terus terlibat dengan vape yang dikhuatiri cecairnya akan dicampur dengan pelbagai bahan terlarang,” katanya.

Tambah beliau, ini kerana, berdasarkan tinjauan dilakukan, generasi yang terlibat dengan vape ini juga terdorong untuk mencampurkan cecair perisa dengan bahan terlarang lain seperti ganja yang boleh menyebabkan ketagihan.